Paranoidnya Cao Cao Di Akhir Hayatnya

Cao Cao adalah salah satu kuasa yang menjadi pesaing utama di rantau ini semasa tahun-tahun terakhir Dinasti Han.  Mengikuti perjalanan Mandat Syurga, setelah pemerintahan dua maharaja yang sangat teruk, Dinasti Han berpecah belah dan dilanda beberapa ben.cana alam.

Kema.tian Cao Cao sendiri pada tahun 220 menjadi antara faktor berakhirnya Dinasti Han, kerana selepas dia meninggal dunia, anaknya menggulingkan Maharaja Xian dan mengisytiharkan dirinya sendiri sebagai maharaja Empayar Cao-Wei.

Cao Cao cuba menyatukan seluruh China dalam Pertem.puran Chibi, tetapi gagal. Di sepanjang karier politiknya yang panjang, dia membantu menundukkan pemberontakan Serban Kuning, memperoleh kekuasaan di negeri Wei, mengalahkan tentera yang kuat dengan kekuatan yang jauh lebih kecil, mendominasi pemerintahan dinasti, kekalahan Perte.mp.uran Chibi yang penting, dan mempromosikan dasar untuk membantu wilayahnya terus makmur.

Dia dilahirkan pada tahun 155 di Anhui. Dia dilahirkan di tengah-tengah kancah politik dan ekonomi. Sejak sekitar tahun 135 dan seterusnya, terdapat banyak pembu.nu.han dan konflik dalaman berlaku di istana. Paksi utama di istana adalah golongan sida-sida yang merupakan pegawai istana, klan Dinasti Han, dan para birokrat Konfusianisme.

Dua maharaja bernama Maharaja Huan dan Maharaja Ling bergantung pada para sida-sida untuk memerintah, dan mereka dikatakan sebagai maharaja yang sangat teruk yang menghabiskan waktunya bersama ratusan gundik dan membazirkan kantung wang perbendaharaan ketika negara dilanda krisis ekonomi. Di bawah Maharaja Ling yang memerintah selama sekitar dua puluh tahun, dikatakan bahwa para sida-sida melelong jawatan di pejabat pentadbiran dan memerintah bagi pihak Maharaja.

Pada tahun 175, Cao Cao menjadi pegawai tentera di Luoyang. Ketika Pemberontakan Serban Kuning meletus pada tahun 184, dia dihantar untuk menghentikan pemberontakan. Seiring dengan konflik di istana pemerintah, pera.ng saudara wilayah antara pasukan pemberontak dan pemerintah wilayah dan tentera Han. Pemerintah wilayah menjadi lebih berkuasa daripada istana. Pada tahun 194, berlaku ben.ca.na kebu.luran yang dahsyat kerana wabak belalang.

Pada tahun 195, Maharaja Xian berlindung dibawah sayap Cao Cao. Maharaja Xian tinggal di Xuchang yang merupakan salah satu kota yang berada di dalam wilayah Cao Cao. Dia memerintah atas nama maharaja dan mendapat gelaran Ketua Komandan. Cao Cao mengumpulkan tentera besar yang mer.an.gkumi puluhan ribu bekas pejuang Serban Kuning. Terdapat banyak perte.mpu.ran di beberapa tempat berlaku di sepanjang dekad ini.

Pada tahun 200, seorang pemerintah wilayah utara bernama Yuan Shao memimpin pasukan seramai 100,000 tentera untuk menyer.an.g Xuchang. Cao Cao menghadapinya dengan tentera seramai 20,000 tentera di Sungai Yangtze.  Kedua-dua pihak terikat seri untuk sementara waktu, dan kemudian tentera Cao Cao menang apabila mereka menyer.an.g sumber bekalan utama tentera Yuan Shao.  Menjelang tahun 207, Cao Cao menguasai kawasan di utara Sungai Yangtze.  Liu Bei adalah pemimpin di wilayah Shu-Han di barat daya sekitar Sichuan, dan Sun Quan adalah pemimpin di wilayah Dong Wu di tenggara.

Kehidupan rakyat biasa pada fasa kejatuhan Dinasti Han sangat tra.gis. Kebu.lu.ran yang berleluasa akibat wabak belalang pada tahun 194 telah membu.nuh begitu ramai orang. Orang ramai berhijrah untuk mencari kedamaian dari pera.n.g dan kumpulan penyamun.

Cao Cao ingin memperkukuhkan kerajaannya, jadi dia mendidik rakyat dan membentuk dasar-dasar pertanian. Cao Cao mengenakan cukai kepada petani di negeri Wei untuk menyokong kempen pepera.ngannya, tetapi wilayahnya kekal aman dan stabil, sehingga petani dapat menuai hasil tanaman mereka dengan aman.

Dia juga memutuskan bahawa anak-anak Wei yang berbakat harus dipilih untuk menerima pendidikan di sekolah. Para pegawai diperintahkan untuk memilih anak-anak yang berbakat dalam bidang tertentu di wilayah pentadbiran masing-masing, dan sekolah-sekolah didirikan untuk mereka.

Cao Cao berjaya mengembangkan wilayahnya dan mengalahkan saingannya hingga tiba di Pertemp.ur.an Chibi. Pada tahun 208, dia berarak menuju ke selatan  dengan angkatan tentera yang besar. Saingan utamanya adalah Sun Quan di Dong Wu dan Liu Bei dan Zhuge Liang dari Shu Han yang telan menjalimkan pakatan. Tentera Cao Cao dikatakan berjumlah sekitar 200,000 orang. Tetapi dia dikalahkan oleh sekitar 50,000 pasukan pesaingnya. Armada Cao Cao kalah dengan taktikal se.ra.ngan api yang dilaksanakan Zhuge Liang dan sekutunya.

Pada tahun 220, Cao Cao meninggal pada usia 64 atau 65 tahun. Kemudian anaknya yang bernama Cao Pi memaksa Maharaja Xian untuk melepaskan takhta.  Dia mengisytiharkan dirinya sebagai maharaja baru untuk pemerintahan baru yang dinamakan sebagai Empayar Cao-Wei.

Cao Cao meninggal dunia di Luoyang kerana sejenis penyakit yang tidak direkodkan (dipercayai barah dalam otak). Terdapat banyak penjelasan mengenai penyebab kema.tiannya melalui kisah-kisah lagenda, yang kebanyakannya dijelaskan berdasarkan kepercayaan tahyul.

Menurut Romance of the Three Kingdoms yang turut menjelaskan beberapa legenda tersebut, Luo Guanzhong sendiri telah menulis secara teori mengenai penglibatan Hua Tuo dengan kemat.ian Cao Cao, Hua Tuo adalah seorang tabib dan pakar bedah terawal dalam tamadun China yang terkenal.

Ketika Cao Cao mula mengadu sakit kepala pada hari-hari terakhir dalam hidupnya, beberapa pegawainya mengesyorkan Hua Tuo, seorang tabib yang kemahirannya dikatakan umpama dewa. Setelah diperiksa, Hua Tuo mendiagnosis penyakit Cao Cao sebagai sejenis masalah reum.at.ik di dalam otak.

Hua Tuo menyarankan agar Cao Cao diberikan satu dos candu (ada yang kata ganja) dan kemudian membelah tengkoraknya dengan kapak yang tajam untuk mengeluarkan nanah di dalamnya.

Namun, disebabkan oleh insiden sebelumnya dengan tabib lain yang pernah cuba membu.nuh Cao Cao, Cao Cao menjadi seorang yang sangat skeptikal terhadap mana-mana tabib, bahkan Cao Cao pernah cuba dibun.u oleh Dong Cheng, salah seorang ahli kerabat dan keturunan Maharaja. Dong Cheng kemudiannya dihukum bun.u.h tetapi dipercayai dia sempat membunu.h dirinya sendiri terlebih dahulu.

Cao Cao percaya Hua Tuo berniat hendak membu.nu.hnya bagi membalas dendam atas kem.at.ian Guan Yu. Dia kemudian menyumbat Hua Tuo ke penjara, di mana tabib terkenal itu meninggal dunia beberapa hari kemudian. Akhirnya, tanpa mendapatkan rawatan dengan kaedah yang tepat, Cao Cao akhirnya menghembuskan nafas yang terakhir sebelum sempat menyatukan seluruh China.

Ada yang percaya kem.atiannya adalah akibat sumpahan yang menimpa dirinya kerana dia menebang sebatang pohon yang dianggap suci.

Hua Tuo dipercayai cuba membu.nuh Cao Cao untuk membalas dendam terhadap kema.t.ian Guan Yu (yang sebenarnya dib.unu.h oleh tentera Wu) kerana Hua Tuo pernah melakukan pembedahan terhadap lengan Guan Yu yang dipanah dengan racun dalam keadaan Guan Yu masih sedar.

Kemudiannya Hua Tuo tidak dib.unuh malah dilepaskan dengan selamat oleh Guan Yu selepas pembedahan berjaya kerana tradisi pepe.ra.ngan zaman China purba dahulu adalah mereka akan mempergunakan sesiapa saja yang pakar dalam perubatan selama yang mungkin kemudian pakar-pakar ini akan dibun.u.h bagi mengelakkan kemahiran mereka jatuh ke tangan pihak musuh.


Coelacanth: Ikan Fosil Hidup Dari 400 Juta Tahun Dahulu

Coelacanth adalah spesis ikan purba yang berkembang kepada dua jenis ikan dari kumpulan genus Latimeria iaitu Coelacanth India Barat (Latimeria chalumnae) dan Coelacanth Indonesia (Latimeria menadoensis).

Ikan ini dari kumpulan besar Sarcopterygii, ikan bersirip bulat berkeluarga dengan kumpulan ikan lungfish dan kumpulan haiwan tetrapod (berkaki empat), berbeza dengan kumpulan ikan laut bersirip yang melebar.

Ikan yang hidup dari 400 juta tahun lalu ini adalah ikan yang besar dan mampu membesar sehingga 2 meter panjang dan berat sehingga 90 kilogram. Jangka hayat Coelacanth biasanya mencecah 60 tahun atau lebih.

Coelacanth adalah haiwan nokturnal (aktif pada waktu malam) dan pemakan ikan yang pasif. Ikan ini mempunyai 8 sirip di seluruh badan: sepasang di bahagian hadapan badan, 4 pasang di bahagian abdomen, dan 2 lagi sirip di bahagian ekor (ekor juga termasuk sebagai sirip).

Kulitnya pula berbintik putih dan bersisik tebal yang berpotensi sebagai perisai semula jadi. Ikan ini juga sebenarnya berenang agak perlahan walaupun berstatus pemangsa. Ia hanya memecut apabila terjumpa mangsa di hadapannya.

Uniknya tentang ikan Coelacanth ini adalah para pengkaji menyangka ikan purba ini telah pupus bersama ikan bersirip bulat yang lain selepas kepupusan besar-besaran dinosaur. Mengikut kajian dari fosil, Coelacanth hidup sehingga 66 juta tahun dulu dan sepatutnya pupus bersama ikan purba lain seperti ikan Osteolepiform dan Porolepiform.

Pada 23 Disember 1938, pemancing dan pemilik kapal bernama Hendrick Goosen telah menangkap ikan yang serupa dengan Coelacanth di Sungai Chalumna, Afrika Selatan. Kemudian penjaga muzium bernama Marjorie Countenay-Latimer terpanggil untuk melihat ikan yang aneh menurut Goosen.

Latimer terus menghubungi J. L. B. Smith, pengkaji ikan dari Rhodes University dan menghantar lukisan ikan oleh Latimer. Keputusannya, inilah ikan Coelacanth sebenar yang telah dianggap pupus!

Dari penemuan itu, ikan itu dipanggil Coelacanth India Barat dan ditemui di kawasan perairan Comoros, Kenya, Tanzania, Mozambique, Madagascar, dan Afrika Selatan. Pada tahun 1938 hingga 1975, sebanyak 84 ekor Coelacanth telah ditangkap untuk tujuan penyelidikan.

Manakala spesis Coelacanth dari Indonesia pula ditemui oleh seorang penemu bernama Mark V. Erdmann. Pada September 1997, Erdmann bersama isterinya melawat di pasar ikan Sulawesi, Indonesia dan menemui sejenis ikan yang aneh persis coelacanth tetapi hanya mengambil gambar ikan itu saja.

Kemudian Erdmann kembali ke Sulawesi pada November 1997 untuk menemuramah para pelayan yang pernah menangkap ikan berupa Coelacanth itu. Akhirnys seorang nelayan membantu Erdmann untuk menangkapnya dan memberikan kepada Erdmann pada Julai 1998.

Tahun seterusnya, pengkaji menyiasat ikan Erdmann dan terbukti itu adalah ikan Coelacanth yang spesisnya berbeza dari Coelacanth dari Afrika Selatan, kemudian memanggil ikan itu adalah Coelacanth Indonesia.

Kini, status konservasi bagi Coelacanth India Barat adalah Critically Endangered (Teramcam dan Kritikal) dengan hanya sebanyak kuarang 500 ekor ikan. Manakala status konservasi Coelacanth Indonesia pula adalah Vulnerable (Terdedah dan Hampir Terancam) dengan populasinya sebanyak kurang 10,000 ekor ikan.

Dunia fokus kepada pemuliharaan ikan Coelacanth India Barat kerana terancam oleh penangkapan ikan laut secara berlebihan. Ikan Coelacanth sentiasa terperangkap apabila tibanya musim menangkap sejenis ikan kembung bernama Oilfish. Kedua-kedua spesis ikan ini noktural dan mempunyai habitat yang sama. Jadi, kebanyakan nelayan tersalah menangkap ikan Coelacanth.

Tahun 1987, Coelacanth Conservation Council (CCC) ditubuhkan untuk melakukan konservasi terhadap ikan Coelacanth. CCC kemudian menubuhkan beberapa cawangan di Comoros, Afrika Selatan, Kanada, UK, AS, Jepun, dan Jerman. Cawangan-cawangan CCC ini membantu dalam perlindungan dan penambahan populasi Coelacanth.|

Masuk tahun 2002, program South African CoelacanthConservation dan Genome Resource Programme dilancarkan untuk membantu penyelidik yang melakukan konservasi terhadap Coelacanth. Kerajaan Afrika Selatan membelanjakan sebanyak R10 juta (lebih kurang 600,000 USD) untuk perlaksanaan kedua-dua program ini.

Tahun 2011, taman konservasi bernama Tanga Coelacanth Marine Park telah dibentang bertujuan untuk menempatkan habitat untuk haiwan marin termasuk Coelacanth. Taman ini akan mengurangkan kemusnahan habitat dan membaiki keupayaan pemburuan haiwan pemangsa yang terancam teruk.

RUJUKAN:

Johanson, Z.; Long, J. A; Talent, J. A; Janvier, P.; Warren, J. W (2006). “Oldest coelacanth, from the Early Devonian of Australia”. Biology Letters. 2 (3): 443–6

Holder, Mark T.; Erdmann, Mark V.; Wilcox, Thomas P.; Caldwell, Roy L.; Hillis, David M. (1999). “Two Living Species of Coelacanths?”. Proceedings of the National Academy of Sciences of the United States of America. 96 (22): 12616–20

Fricke, Hans (June 1988). “Coelacanths — The Fish That Time Forgot”. National Geographic. Vol. 173 no. 6. pp. 824–838

Erdmann, Mark V.; Caldwell, Roy L.; Moosa, M. Kasim (1998). “Indonesian ‘king of the sea’ discovered”. Nature. 395 (6700): 335


Money Heist: Sosialisme Vs Kapitalisme

Sebelum aku memulakan tulisan aku ni, izinkan aku untuk dabikkan bahawa Money Heist merupakan sebuah karya heist terbaik yang aku pernah tonton antara belasan karya-karya heist yang pernah wujud dalam sejarah. Kenapa aku mengatakan sedemikian? Sebab karya ni tak bercakap mengenai cliché dalam karya-karya heist semata-mata, sebaliknya ia bersifat seperti sebuah “propaganda” yang sedang disebarkan melawan sistem kapitalisme. Lebih menarik “propaganda” itu menggunakan wadah sebuah kisah mengenai rompakan untuk meneggakkan ideologi sosialismenya.

Sebelum apa-apa, aku
nak ceritakan sedikit mengenai siri ini. Ia berkenaan mengenai sebuah rompakan
yang diketuai oleh seorang lelaki yang memanggil dirinya The Professor. The
Professor telah mengumpulkan penjenayah licik dari seluruh Sepanyol untuk
mengelolakan sebuah rompakan yang didabiknya terbesar di dunia. Setiap
penjenayah dinamakan sempena nama-nama bandar yang berdiri seluruh dunia, tanpa
mereka mengetahui nama masing-masing.

Rompakannya bukan jenis yang biasa-biasa. The Professor telah memilih sebuah bank yang dimana di dalamnya terdapat mesin-mesin yang bekerja 24 jam memproses duit-duit dalam mata wang Euro. Kata Professor, mereka tidak merompak daripada manusia, mereka tidak merampas harta sesiapa. Maka bermulalah rancangan hebat The Professor yang merencanakan sebuah heist terhebat dan paling memukau. Lawan Professor adalah seorang inspektor polis bernama Raquel yang sama bijak, setanding dengan kelicikan Professor.

Apa yang aku ingin sampaikan berkenaan karya ini ialah simbolik-simbolik yang digunakan seolah-olah memberitahu bahawa mesej utama dalam karya ini berkaitan pertembungan antara sosialisme dan kapitalisme. Simbolik pertama yang anda dapat lihat ialah dah tentu pada pakaian serba merah para perompak ini. Merah ialah simbolik yang memang dikaitkan dengan sosialisme.  Jadi, pada pakaian mereh perompak itu sahaja adalah simbolik kepada sosialisme. Tapi mesti ada yang kata aku memandai-mandai pulak dengan warna merah jer aku terus kait dengan sosialisme. Sabar sat… kita baru kat mukadimah artikel.

Simbolik kedua yang kau nampak pada topeng yang dipakai oleh para perompak. Topeng itu ialah wajah Salvador Dali, seorang pelukis terkenal dalam sejarah Sepanyol yang pernah ada rekod memeluk ideologi Komunism pada awal usianya. Bahkan tak cukup dengan topeng tersebut, kita juga dapat melihat bagaimana lagu Bela Ciao dimainkan dalam siri TV ini yang merupakan lagu anti-fasis di Itali yang sangat dikaitkan dengan gerakan Komunis di Eropah itu. Tentunya, bagaimana hari kelahiran watak utama dalam cerita ini iaitu Moscow pada Hari Pekerja ditekankan pada babak kematiannya.

Seperti mana yang kita tahu, perjuangan Sosialisme dan Komunisme ialah mengangkat kelas pekerja yang ditindas oleh kapitalisme. Jadi, menyebut dengan jelas hari lahir watak utama yang mati pada hari pekerja secara tiba-tiba dalam siri ini tak lain dan tak bukan ialah percubaan untuk menguatkan lagi simbolik Sosialisme dalam cerita ini.

Kalau masih tak cukup perlambangan Sosialisme dalam kisah ini, pada awal musim ketiga, kita dapat melihat bagaimana The Professor merencanakan wang hasil rompakan mereka pada musim pertama dan kedua dituangkan dari atas langit kota Madrid, dan dibahagian sama rata kepada para marhaen yang menjadi mangsa kapitalisme yang mereka cuba lawan.

Ini memang lebih kurang sama dengan ideologi Sosialisme untuk membahagi sama ratakan harta kekayaan negara kepada rakyat marhaen. Dan kebetulan, The Professor dan pasukan rompakannya tidak merompak dari rakyat, tetapi dari bank yang mencetak wang. Mereka merompak dari kerajaan, dan memberikan wang tersebut kepada rakyat.

Bahkan perbahasan antara The Professor kepada Racquel, isi Inspektor Polis yang merangkap teman wanitanya, dalam percubaan menyakinkan bahawa dia bukanlah penjahat juga berbaur Sosialisme. Kata The Professor, dia cuma menyebarkan wang tersebut kepada rakyat kerana hakikatnya, kertas itu tiada nilai pun.

Kritikan lain itu yang dilontarkan oleh The Professor terhadap kapitalisme, dan bagaimana kerajaan Sepanyol mengendalikan krisis ekonomi 2008-2009 dahulu yang menghumbankan Eropah ke kancah krisis ekonomi yang membuatkan statistik mengangur Sepanyol meningkat, beban hutang yang semakin bertambah, dan bagaimana bank-bank cuma membantu para kapitalis melepaskan diri daripada bebanan hutang ketika itu, menunjukkan bahawa watak utama siri ini memang ada masalah dengan kapitalisme, atau itu sekurang-kurangnya yang aku nampak.

Mungkin kerana para rakyat dalam latar masyarakat siri tersebut memandang kumpulan ini dengan kaca mata aku, tak hairanlah mereka tidak dilayan seperti pengganas atau perompak, sebaliknya dijulang sebagai wira dan simbolik sebuah revolusi melawan tirani kapitalisme. Dan kepada Netflix, bila season 4 nak keluar ni? Kami dah tak menyabar.


Kisah Orang Kristian Ditindas Keshogunan Tokugawa

Enam tahun sebelumnya, pengarah filem terkenal Martin Scorsese menghasilkan sebuah filem yang dianggap berbeza dengan filem-filem garapannya seperti Cape Fear, Shutter Island dan The Departed. Silence yang diadaptasi daripada novel Silence yang dikarang Shusaku Endo menceritakan satu babak sejarah Jepun yang dilupakan: penindasan orang Kristian oleh Keshogunan Tokugawa.

Semasa era Sengoku (1467-1603), para daimyo berebut kuasa dengan sesetengah daripadanya bercita-cita untuk menjadi shogun seterusnya. Di sebalik perang saudara yang tercetus di Jepun ketika itu, pulau-pulau terpencil di selatan negara itu mula menarik tumpuan mubaligh-mubaligh Kristian terutama mubaligh Jesuit. Buktinya, kejayaan Francis Xavier menubuhkan gerakan Jesuit di Jepun pada 1549.

Keadaan ini turut dibantu dengan kewujudan pelabuhan Nagasaki pada abad ke-16. Bagi para daimyo yang memerintah ketika itu, mereka berharap dapat menjalin hubungan perdagangan dengan Portugal. Pada ketika itu, kuasa Eropah berkenaan dianggap kuasa dagang maritim terbesar ketika itu dengan pangkalan di Afrika, Goa dan Melaka.

Selain itu, para daimyo melihat input perdagangan yang dibawa Portugal dapat melanjutkan lagi cita-cita mereka untuk terus berpengaruh dalam era Sengoku. Justeru, tidak hairanlah ada yang membenarkan penyebaran agama Kristian di wilayah mereka sebagai cara melancarkan lagi hubungan dagang dengan Portugal.

Begitupun, tidak semua orang tempatan yang mengalu-alukan kehadiran mubaligh Kristian, satu hakikat yang diketahui Xavier selepas tiba di Jepun dari Melaka pada 1547. Ini kerana ramai penduduk Jepun ketika itu merupakan penganut Buddha dan Shinto. Selain itu, konsep Kristian termasuk syurga dan neraka amat sukar diterima oleh penduduk.

Di samping itu, gelagat Xavier turut dicurigai oleh pendeta-pendeta Buddha tempatan termasuk yang berfahaman Shingon. Semasa memperkenalkan agama Kristian kepada penduduk, beliau menggunakan terma Dainichi sebelum menggunakan perkataan Deusu. Sebaik saja mereka mengetahui agama baru yang dibawanya, kelompok Shingon ini naik angin dan menentangnya habis-habisan.

Di sebalik reaksi keras penduduk dan daimyo terhadap agama Kristian ketika itu, itu tidak menghalang ramai orang memeluk agama berkenaan baik daimyo mahupun orang biasa. Nagasaki pada ketika itu diberi gelaran Rom Jepun dan mempunyai populasi 500,000 orang penganut Kristian. Malah, dikhabarkan beberapa ahli keluarga pengasas Keshogunan Tokugawa, Tokugawa Ieyasu turut menganut agama baru itu.

Ironinya, sesetengah samurai yang berkhidmat di bawah Nobunaga Oda, Toyotomi Hideyoshi dan Ieyasu semasa era Sengoku merupakan penganut Kristian. Mereka tidak mengamalkan seppuku (ritual bunuh diri untuk menebus maruah) kerana ia bertentangan dengan ajaran agama itu. Justeru, satu-satunya pilihan mereka ialah bertarung sampai mati di banyak medan termasuk Sekigahara pada 1600.

Tetapi hal ini sudah pasti merungsingkan Ieyasu. Bohonglah kalau beliau dan para daimyo lain tidak tahu kerenah kuasa Eropah itu terhadap pemerintah-pemerintah tempatan terutama di Melaka pada abad ke-16. Laporan kejatuhan Melaka pada 1511 dan pembentukan koloni Sepanyol di Filipina pastinya membuatkan mereka terfikir sekiranya Jepun menjadi sasaran mereka seterusnya.

Bimbang penyebaran agama Kristian menjadi batu asas kepada penaklukan Jepun oleh kuasa-kuasa asing, Antara daimyo yang mula mengambil tindakan ialah Hideyoshi menerusi dekri melarang penyebaran agama Kristian pada 1587.

Perintah dekri itu mendorong ramai orang Kristian Jepun berkira-kira untuk mengangkat senjata melawan Hideyoshi. Malah, hasrat tersebut turut mendapat sokongan mubaligh Kristian seperti Gaspar Coelho. Bagaimanapun, ia ditentang oleh seorang mubaligh lain bernama Alessandro Valignano yang melihat penentangan bersenjata akan menguburkan terus agama Kristian di Jepun.

Keadaan ini tidak dibantu apabila insiden kapal San Felipe pada 1596. Salah seorang krew yang terselamat bernama Francisco de Olandia memberitahu pihak berkuasa tentang keluasan empayar yang dikawal Sepanyol dan bagaimana mereka menakluk wilayah-wilayah di Dunia Baru. Ini termasuk memaksa penduduk tempatan menganut agama Kristian – satu perkara yang mengesahkan tanggapan Hideyoshi terhadap mubaligh-mubaligh Kristian.

Akibatnya, 26 mubaligh Kristian dihukum mati dengan cara penyaliban pada 5 Februari 1597. Mereka bukan saja disalib tetapi turut ditikam dengan tombak. Insiden ini merupakan permulaan penindasan orang Kristian di Jepun.

Pada 1614, perintah melarang penyebaran agama Kristian di seluruh negara dikuatkuasakan oleh Keshogunan Tokugawa. Dengan perintah ini, para mubaligh perlu keluar dari Jepun. Mana-mana individu yang masih kekal akan dihukum mati, dipenjarakan atau dipaksa murtad seperti dipaparkan dalam filem Silence.

Francisco Garupe diberi pilihan sama ada murtad atau mati lemas:

Tetapi itu masih tidak mencukupi bagi Keshogunan Tokugawa. Pada 1620-an, bagi memastikan penduduk Jepun patuh kepada dekri yang dikeluarkan beberapa tahun sebelumnya, mereka perlu melakukan fumi-e. Fumi-e merujuk kepada amalan memijak imej Virgin Mary atau Jesus yang diletakkan pada papan kayu atau besi tembaga.

Adegan Sebastiao Rodrigues (Andrew Garfield) melakukan fumi-e dalam Silence:

Antara penduduk terawal yang perlu menjalani amalan ini ialah penduduk Nagasaki pada 1629. Selepas itu, ia menjadi acara tahunan di mana setiap orang perlu memijak besi tembaga atau papan kayu yang memaparkan imej figura utama agama Kristian. Menurut Profesor Martin Ramos dari Ecole Francaise D’extreme-Orient, semua orang perlu melakukannya baik samurai hinggalah golongan petani.

Jika ada yang enggan melakukan fumi-e, maka bersedialah diseksa atau dihukum mati. Kebiasaannya, mereka akan digantung dalam lubang penuh dengan tahi. Bagi memastikan mereka tidak mati, pelipis individu yang diseksa akan dipotong bagi mengurangkan tekanan kepadanya. Mereka yang cedera akan dirawat sehingga sihat sebelum kembali diseksa dengan cara yang sama.

Profesor Kiri Paramore dari Universiti Kebangsaan Ireland (National University of Ireland) berpandangan taktik sebegini bertujuan bukan untuk membunuh tetapi untuk mendorong mereka berputus asas. 2,000 orang yang tetap berpegang kepada kepercayaan mereka itu kemudiannya dihukum mati.

Pada akhirnya, ramai penganut Kristian Jepun memilih berpura-pura murtad tetapi mengamalkan agama itu secara rahsia. Golongan ini dikenali sebagai Kakure Kirishitan atau penganut Kristian secara rahsia.

Pakar Katolik Jepun dari Universiti Nagasaki Junshin Katolik, Professor Simon Hull mendedahkan ada sesetengah Kakure Kirishitan yang bertindak ekstrem selepas melakukan fumi-e. Ada yang membakar terompah kayu yang digunakan untuk fumi-e sebelum mencampurkan abu dalam air dan meminumnya. Bagi mereka, ia merupakan manifestasi taubat mereka selepas melakukan perkara yang bertentangan dengan kepercayaan mereka.

Bagi mengelak amalan Kristian mereka dikesan pihak berkuasa, Kakure Kirishitan mencampurkan elemen kepercayaan mereka dengan Buddha dan Shinto. Misalnya, Dewi Kanon dianggap simbol kepada Virgin Mary. Sementara roti dan wain yang selalu digunakan untuk Perjamuan Suci (Holy Communion) digantikan dengan nasi.

Tambah Profesor Ramos lagi, sambutan hari perayaan Kristian dibuat secara rahsia. Malah, mereka turut mengadakan pembaptisan dan memberi nama Portugal rahsia kepada anak-anak mereka seperti Paulo, Mario dan Isabella.

Tetapi bagi sesetengah penganut Kristian Jepun, mereka merasakan ini merupakan neraka. Lantas, ia membawa kepada Pemberontakan Shimabara yang tercetus dari Disember 1637 hingga April 1638. Pemberontakan ini tercetus akibat rasa tidak puas hati penduduk Shimabara dan Amakusa terhadap dasar-dasar daimyo mereka, Matsukura Katsuie termasuk penindasan ke atas golongan Kristian.

Akibatnya, pemberontakan yang diketuai Amakusa Shiro ini memaksa Keshogunan Tokugawa membentuk satu pasukan tentera yang besar untuk menamatkan pemberontakan tersebut. Pemberontak yang berkubu di Istana Hara, Shimabara pada awalnya berjaya bertahan sepanjang musim sejuk 1637 dan 1638.

Tetapi lama-kelamaan, mereka mula berdepan masalah kekurangan senjata, makanan dan air. Pada 12 April 1638, angkatan perang Keshogunan Tokugawa menyerbu istana dan tiga hari selepas itu, pemberontakan diisytiharkan tamat. Amakusa dan para pengikutnya berjumlah 37,000 orang dihukum mati dengan kepalanya dipamerkan di Nagasaki. Manakala Istana Hara pula dibakar sampai hangus.

Bagaimanapun, itu tidak bermakna Matsukura terlepas daripada semua ini. Dengan wilayahnya kini di bawah jagaan daimyo Koriki Tadafusa, beliau ditekan oleh shogun ketika itu, Tokugawa Iemitsu untuk melakukan seppuku. Akhirnya, selepas dibuktikan berlaku zalim terhadap penduduk Shimabara dan Amakusa, Matsukura dihukum mati di Edo.

Penindasan orang Kristian di Jepun hanya berakhir selepas Keshogunan Tokugawa menamatkan dasar tutup pintunya pada 1850-an. Menjelang 1858, amalan fumi-e dihentikan terus di Nagasaki. Pada ketika itulah, 20,000 orang Kakure Kirishitan keluar dari persembunyian dan mengakui agama yang dianuti mereka. Hari ini, 1% daripada populasi Jepun merupakan penganut Kristian dengan komuniti yang terbesar terletak di Nagasaki.

Kalau anda berminat dengan artikel berkaitan dengan sejarah Jepun seperti ini, kami nak cadangkan pembelian buku terbaru kami iaitu, KITAB TAMADUN JEPUN untuk pembelian. Boleh beli di: bit.ly/KTJShopee

RUJUKAN

McCurry, J. (2015, 24 Disember). Martin Scorsese film recalls martyrdom of Japan’s hidden Christians. The Guardian.

Tan, Y. (2019, 24 November). The Japanese Christians forced to trample on Christ. BBC News.


Bagaimana Kisah Vampire Moden Boleh Lahir Di Eropah?

Saya nak berkongsi tentang suatu kejadian pada sekitar kurun ke-18 di Eropah. Titik mula tentang kepercayaan pontianak (vampire) moden yang menghisap darah untuk hidup. Peristiwa ini memaparkan bagaimana salah faham terhadap sesuatu menimbulkan ketakutan tidak berasas

Peristiwa ini berlaku di Serbia, ramai orang mati tanpa diketahui puncanya. Perkara ini bukan terpencil, ramai memberikan laporan yang lebih kurang sama.

Orang jadi panik dan memerlukan penjelasan mengapa perkara ini terjadi.

Siasatan orang tempatan tentang penyakit ini membawa mereka ke kubur. Apabila kubur digali, mereka mendapati mayat seolah-olah masih hidup — mata terbeliak, perut kembung, berbau busuk, mulut mengalir dengan diri, kuku panjang yang memang kelihatan seperti pontianak moden.

Orang tempatan berpendapat, penyakit yang berlaku dalam kalangan mereka mungkin disebabkan mayat ini bangun di tengah malam & menggigit mangsanya sehingga dapat penyakit. Apabila telah diketahui puncanya, kisah pontianak berleluasa dan benda tak ada diada-adakan.

Pontianak boleh terbang, boleh bertukar rupa, takut dengan cahaya dan pelbagai lagi dipopularkan dan keadaan menjadi semakin panik. Orang tempatan mengambil solusi dengan menggali kubur untuk membunuh pontianak ini dengan gunakan bawang putih, paku ataupun dibakar.

Kalau kita biasa tonton kisah pontianak dalam mana-mana filem, api, bawang putih dan paku adalah peralatan yang biasa digunakan oleh hero untuk menumpaskan pontianak. Tidak kisah di pelusuk mana pun, baik Eropah atau Asia, pontianak ini mempunyai corak kelemahan yang sama.

Hal ini sampai ke pengetahuan Maharani Maria Theresa. Untuk redakan kekecohan, beliau menghantar doktor perubatan, Gerard van Swieten untuk menyiasat perkara ini.

Setelah melakukan siasatan, rupanya tiada pun pontianak yang dibesar-besarkan. Apa yang orang tempatan anggap pontianak sebenarnya salah tafsiran mereka terhadap orang yang telah mati. Apabila mayat telah mengurai, tubuhnya menjadi dehidrat, kuku dan rambutnya menjadi panjang.

Kuku dan rambut panjang antara fizikal yang ikonik bagi pontianak. Bakteria dalam tubuh pula menghasilkan gas sehingga menyebabkan perut mayat menggelembung dan memaksa darah keluar daripada mulut. Kadangkala bunyi terhasil daripada mayat kerana hasil daripada gas tersebut.

Penyakit yang diterima dalam kalangan orang tempatan itu pula diperoleh kerana mayat tidak ditanam dengan baik yang menyebabkan penyakit merebak. Akhirnya, Swieten mengeluarkan risalah yang menjelaskan secara saintifik mengenai kejadian yang mereka alami.

“that all the fuss doesn’t come from anything other than vain fear, superstitious credulity, dark and eventful imagination and simplicity and ignorance among these people.” — Swieten

Ini salah satu kisah bagaimana orang salah tafsir suatu kejadian & mengaitkannya dengan keghaiban. Sebelum munculnya ilmu sains, ini apa yang orang zaman purba lakukan, mereka gunakan mitos untuk menjelaskan kejadian alam. Sebab itulah munculnya watak seperti Zeus, Thor, Ra, dll.

Ingat tak masa kita kecil-kecil dulu, terlalu banyak kejadian pelik-pelik yang kita kaitkan dengan hal ghaib tetapi rupanya tiada apa pun, sama ada ia palsu/rekaan ataupun terdapat penjelasan saintifik disebaliknya.

Apa yang saya mahu sampaikan di sini ialah, apabila berlaku apa-apa kejadian, jangan cepat sangat menuduh hantu. Jangan cepat sangat mengaitkan dengan hal ghaib. Selidik dulu elok-elok sama ada perkara itu palsu/rekaan ataupun salah tafsir individu itu sendiri.

Tetapi ini bukanlah bermaksud kita menafikan benda ghaib. Benda ghaib itu wujud tetapi jangan cepat sangat mengaitkan pelbagai kejadian dengan ghaib. Jangan cepat sangat tuduh dan label orang tidak percaya pada benda ghaib.


Memperkenalkan ‘Issi Saaneg’: Dinosaur Dari Greenland

Baru-baru ini, Greenland digemparkan dengan penemuan dua tengkorak yang berusia 214 juta tahun dulu, disyaki milik spesis dinosaur yang hanya menetap di pulau besar tersebut.

Dinosaur itu diberikan nama ‘Issi saaneg’ yang bermaksud tulang sejuk (cold bone) dalam bahasa Inuit Greenland. Reptilia gergasi ini dipercayai mempunyai leher panjang dan herbivor. Tengkorak yang dibelah dua ini sebenarnya telah lama ditemui pada tahun 1994 dan pada mulanya milik dinosaur genus Plateosaurus.

Apabila diselidik, tengkorak itu bukan dari genus Plateosaurus. Ternyata tengkorak yang masing-masing berada dalam fasa dewasa muda ialah spesis yang terasing yang menjadi cabang baru dalam keluarga dinosaur fasa Triassic Akhir.

Menurut ahli paleontologi bernama Victor Beccari dari NOVA University Lisbon di Portugal, apa yang menyakinkan mereka bahawa tengkorak itu dari spesis dinosaur baru ialah anatomi pada tengkorak tersebut mempunyai beberapa ciri yang unik seperti bentuknya dan nisbah berbanding tengkorak dinosaur lain.

Dengan mengunakan imbasan X-ray bernama Micro-Computed Tomography (micro-CT), pengkaji dapat membina model 3D terhadap tengkorak tersebut dan mencari titik perbezaan untuk dibandingkan dengan dinosaur Plateosaurus, termasuklah variasi kedudukan dan bentuk rahang.

Walaupun begitu, mereka masih tidak mengetahui sebesar mana dinosaur dari Greenland ini. Jika spesis ini seperti genus Plateosaurus, berkemungkinan panjangnya sekitar 3-10 meter, sama saiz dengan genus

Macrocollum dan Unaysaurus iaitu genus dinosaur yang pernah hidup di Brazil pada 15 juta tahun dulu.
Semasa Issi saaneg ini hidup, benua kuno bernama Pangea mula merekah, membentuk Lautan Atlantik. Dari rekahan benua gergasi ini, kita menemui fosil-fosil dinosaur yang menyebar hampir seluruh dunia.

Menurut ahli sedimentologi (mengkaji tanah) bernama Lars Clemmensen dari University of Copenhagen di Denmark, bumi pada ketika itu mengalami perubahan iklim sehingga wujud dinosaur herbivor yang menyebar di Eropah.

Dinosaur dari kelas Sauropod adalah haiwan terbesar dunia yang pernah hidup di bumi. Dari kelas ini lahir dinosaur herbivor yang juga bersaiz besar. Dari sinilah pengkaji memperoleh kunci bagi mencari proses evolusi dinosaur herbivor ini.

Walaupun dinosaur Plateosaurus pernah hidup di Jerman, Perancis, dan Switzerland, jarang fosil dinosaur ini ditemui di Greenland. Kini, terdapat spesis dinosaur terbaru yang hanya pernah hidup di Greenland. Tambah lagi keluarga dinosaur baru dalam dunia dinosaur.

RUJUKAN:

Nield, David. 10 November 2021. Meet ‘Cold Bone’: The First Distinct Dinosaur Species Ever Found in Greenland. Science Alert.


Unta Purba Ini Pernah Mendiami Artic

Tentu sekali tiap kali haiwan bernama unta ini disebut, kita akan mula terbayang haiwan berkaki panjang dan berbonggol ini merentasi padang pasir yang tandus dan panas. Namun, ramai yang tidak tahu bahawa moyang terawal unta ternyata jauh sekali berbeza asal-usulnya daripada unta moden (genus Camelus). Keluarga Camelidae berasal dari Amerika Utara ketika epok Eosen iaitu sekitar 45 juta tahun dahulu dan berpecah kepada sekurang-kurangnya 20 genera pada awal Miosen. Nun jauh di High Arctic, Kanada pada 3.5 juta tahun pernah hidup suatu spesies unta (genus Paracamelus) yang telah beradaptasi dengan ekosistem sejuk di sana. Ketika itu, bentuk muka bumi agak berbeza jika daripada hari ini. Terdapat suatu jambatan darat yang menghubungkan Alaska dan Russia. Tambahan lagi, pada masa itu, manusia purba pertama yang dinamakan Australopithecus mula wujud di Afrika. Unta-unta gergasi yang mendiami Artik ini agak menyerupai unta-unta yang ada di padang pasir hari ini.

Menurut
suatu kajian yang diterbitkan dalam Nature Communications, para
penyelidik mempunyai bukti bahawa unta pernah hidup sejauh kawasan paling utara
Kanada yang kini menjadi habitat bagi beruang kutub, serigala kelabu dan
karibu. Siapa sangka ciri-ciri yang membolehkan unta beradaptasi di padang
pasir turut membantu moyangnya untuk beradaptasi di kawasan yang mengalami
musim sejuk yang sukar.

Sebelum
penemuan terkini, saintis hanya tahu bahawa spesies unta yang telah pupus
pernah mendiami kawasan utara hingga ke Yukon, Kanada. Walau bagaimanapun, semasa
menjalankan kerja-kerja eskavasi di Pulau Ellesmere yang terletak 750 batu
utara dari kawasan penemuan unta Yukon, penyelidik memjumpai 30 serpihan tulang
berukuran di antara 0.5 hingga 3 inci. Natalia Rybczynski dari Muzium
Semulajadi Kanada yang mengetuai ekspedisi berkata, “Ia mengambil masa selama
tiga musim lapangan untuk mencari semua tulang-belulang yang kami ada ketika
ini. Di lapangan, serpihan tulang-belulang ini hanya kelihatan seperti serpihan
tembikar. Mungkin juga cuma fosil kayu.”

Setelah
serpihan itu disusun semula seperti kepingan teka-teki, anggota kaki bertelapuk
menyerupai unta purba mula kelihatan. Selepas itu, penyelidik menggunakan teknik
yang dikenali sebagai collagen fingerprinting untuk menganalisa tisu
penghubung daripada tulang yang mereka akan bandingkan dengan spesimen unta
Yukon dan unta ponok tunggal (Camelus dromedarius) dan unta baktria (Camelus
bactrianus). Ujian-ujian tersebut mengesahkan bahawa serpihan
tulang-belulang itu rupa-rupanya milik unta Artik.

Berdasarkan saiz kaki unta Artik, saintis mnyimpulkan bahawa ia beranggaran 30 peratus lebih besar daripada unta-unta padang pasir moden. Kendatipun demikian, ia kelihatan amat serupa – dan itu bukan sekadar kebetulan, menurut Rybczynski. “Ada beberapa ciri yang dilihat pada unta moden yang mungkin amat membantu bagi unta High Arctic,” jelas beliau.

“Misalnya, kaki yang bertapak luas dan rata berguna untuk berjalan di atas pasir juga berguna untuk berjalan di atas salji. Bukan itu sahaja, bonggol berfungsi untuk simpanan lemak barangkali amat penting untuk haiwan itu untuk menempuh musim sejuk yang panjang, gelap dan dingin. Tambahan lagi, unta mempunyai mata yang besar yang sesuai untuk melihat dalam cahaya rendah”.

Selama tempoh hidup unta Pulau Ellesmere, suhu Artik adalah 2 hingga ke 3°C lebih panas daripada hari ini menurut Rybczynski. Namun demikian, suhu sedemikian masih sejuk dan di bawah paras beku di hutan yang menjadi habitat unta ini malah separuh tahun dalam kegelapan 24-jam. Beberapa eskavasi awal di tapak tersebut mencadangkan bahawa unta Artik berkongsi habitat dengan badgers, deerlets, memerang dan kuda berkuku tiga. Sekitar tiga hingga lima juta tahun lalu, mereka melintasi jambatan darat Bering ke Eurasia dan akhirnya bermigrasi ke selatan. Di samping itu, ada sebahagian pula meneruskan migrasi menuju ke Amerika Selatan lalu berevolusi kepada llama dan alpaka sekitar tiga juta tahun dahulu. Menjelang zaman ais, unta di Amerika Utara akhirnya pupus keseluruhannya.

RUJUKAN

Carr, K. E.
(2019). Where do camels come from? Retrieved from https://quatr.us/central-asia/where-do-camels-come-from.htm

Cohen, J.
(2018). Giant Ancient Camel Roamed the Arctic. Retrieved from https://www.history.com/.amp/news/giant-ancient-camel-roamed-the-arctic

Rybczynski, N.,
Gosse, J. C., Harington, C. R., Wogelius, R. A., Hidy, A. J., & Buckley, M.
(2013). Mid-Pliocene warm period deposits in the High Arctic yield insight into
camel evolution. Nature Communications, 4:1550. doi: 10.1038/ncomms2516


10 Maharaja Rom Pelik Tapi Benar

Empayar Rom merupakan antara peradaban yang pernah melakar kegemilangan di pentas dunia. Selama 1,000 tahun, mereka mendominasi kawasan Laut Mediterranean dengan undang-undang dan budaya mereka memberi kesan besar kepada dunia sehingga ke hari ini. Dan maharaja-maharaja Rom yang kita kenali hari ini tak kiralah sama ada jasa mereka membina empayar atau beri nama buruk seperti Julius Caesar, Augustus, Caligula dan Nero. Tetapi selepas pemerintahan 12 Caesar ini, ada anekdot berkenaan maharaja-maharaja yang menduduki takhta ini.

1. CARACALLA (198-217 MASIHI)

Caracalla dan saudaranya, Geta merupakan antara contoh terbaik persaingan adik-beradik. Kedua-duanya merupakan putera Maharaja Septimius, pengasas Dinasti Severan. Baginda sentiasa mengingatkan putera-puteranya itu untuk bekerjasama dan memerintah secara bersama. Tetapi malangnya, kebencian yang meluap-luap antara satu sama lain menyukarkan hasrat baginda itu tercapai. Dan pada satu masa, mereka membahagikan kawasan istana sehingga ke bahagian tengah dengan setiap bahagian diduduki oleh dua putera raja tersebut. Dan idea ini turut dipertimbangkan selepas kemangkatan ayahanda mereka iaitu membahagikan empayar kepada timur dan barat dengan Caracalla memerintah di sebelah barat sementara Geta memerintah di sebelah timur. Namun idea tersebut ditolak oleh bonda mereka, Julia Domna yang enggan melihat empayar Rom berpecah.

Bagi memulihkan hubungan dua saudara tersebut, Domna mengaturkan satu pertemuan pada 26 Disember 211. Namun apabila Geta tiba, baginda dibunuh oleh Pengawal Praetor yang setia dengan Caracalla di hadapan bonda mereka sendiri. Selepas berjaya menguasai takhta, Caracalla mengeluarkan arahan kepada Senat untuk memadam semua bentuk rekod yang menyebut berkenaan Geta. Akibatnya semua imej Geta dibuang dari lukisan, syiling dicairkan, patung-patungnya dimusnahkan dan namanya dibuang dari rekod papirus. Sesiapa yang menyebut atau menulis nama Geta akan dihukum bunuh. Selepas insiden tersebut, 20,000 orang dibunuh terdiri daripada pengawal, penasihat, rakan-rakan dan pegawai tentera yang berkhidmat di bawah Geta.

Caracalla sememangnya seorang pemerintah yang kejam dan bagi mengekalkan kesetiaan tenteranya, mereka dibayar dengan upah lumayan. Sementara musuh-musuhnya pula termasuk orang yang mengkritiknya akan diseksa dan dibunuh. Antara polisi kontroversi yang diperkenalkan semasa eranya ialah memberi kerakyatan Rom kepada semua warga empayar. Cassius Dio menyifatkan langkah tersebut untuk membantu Caracalla mengutip lebih banyak cukai tetapi langkah ini dilihat cuba menggembirakan dewa-dewi Rom dan langkah logik dalam proses pengembangan empayar. Kekejaman Caracalla menyebabkan baginda dibunuh oleh seorang askar bernama Justin Martialis semasa mahu membuang air. Selepas kemangkatan Caracalla, baginda digantikan oleh Macrinus.

2. MACRINUS (217-218 MASIHI)

Satu anekdot menarik berkenaan Macrinus ialah baginda satu-satunya maharaja yang menduduki takhta tanpa menjadi senator dahulu. Walaupun Senat sudah kehilangan kuasa kepada Maharaja Augustus selepas baginda mengambil alih pemerintahan, kebanyakan anggota Senat datang dari keluarga yang berkuasa termasuk hartawan, pegawai-pegawai tentera dan anggota kerabat diraja Rom.

Dan cara baginda menaiki takhta juga amat menarik. Sebagai ketua Pengawal Praetor, antara tugas baginda ialah membaca surat-surat maharaja. Pada satu hari, baginda membaca satu surat ramalan yang dihantar kepada Caracalla. Dalam surat tersebut, si peramal meramalkan bahawa Caracalla akan dibunuh dan digantikan oleh ketua pengawalnya. Bagi Macrinus, baginda sudah merasa tidak selamat. Dan bagi Caracalla yang memang terlalu paranoid, pasti akan mengarahkan Macrinus dibunuh. Untuk mengelak dibunuh oleh Caracalla, Macrinus mengupah seorang askar bernama Justin Martialis untuk membunuh maharaja tersebut semasa baginda mahu membuang air.

Selepas berjaya mendapat kesetiaan tenteranya dan kelulusan Senat, Macrinus mengisytiharkan dirinya maharaja. Namun baginda tidak bertahan lama di atas takhta kerana plot rampasan kuasa yang dirancang oleh kakak Julia Domna, Julia Maesa, tentera yang tidak berpuas hati dengan tindakan mengurangkan gaji rekrut baru dan enggan berpindah dari Antioch ke Rom. Selepas berjaya merampas takhta dari Macrinus dan menabalkan cucunya, Elagabalus sebagai maharaja baru, Julia Maesa mengarahkan Macrinus diburu. Selepas beberapa lama, baginda dan puteranya, Diadumenianus ditangkap dan kedua-duanya dipenggal. Kepala mereka berdua kemudian diserahkan kepada Elagabalus sebagai trofi. Pihak Senat turut menyenaraikan kedua-duanya sebagai musuh di mana semua hasil seni dan rekod berkaitan mereka berdua dimusnahkan atau dipadam dari rekod.

3. ALEXANDER SEVERUS (222-235 MASIHI)

Selepas Elagabalus dibunuh pada 222 Masihi, sepupunya, Alexander Severus dipilih untuk menaiki takhta pada usia 13 tahun. Pemerintahan baginda bertahan selama 13 tahun di mana kebanyakan polisi dipengaruhi oleh bonda baginda, Julia Mamaea. Dio menulis, “Baginda mengisytiharkan bondanya Augusta dan mengambil alih urusan pemerintahan serta mengumpul orang bijak berkenaan anaknya itu agar dapat memupuk tabiat yang baik dalam dirinya. Baginda turut memilih orang-orang terbaik di senat dan memberitahu mereka apa yang perlu dilakukan.”

Antara reformasi yang dijalankan oleh Severus ialah pengurangan cukai, perkembangan ilmu sastera, seni dan sains serta keterbukaan dalam soal keagamaan. Walaupun Rom masih lagi mengamalkan agama pagan tetapi itu tidak menghalang baginda meluluskan pembinaan sebuah kuil Yahudi dan mahu membina sebuah gereja untuk penganut agama Kristian. Baginda juga cuba mendapatkan sokongan pihak tentera dengan menamakan sesiapa sebagai waris dan membebaskan hamba mereka dalam wasiat mereka. Dan sekiranya mereka berada di perbatasan, mereka masih dapat mengekalkan hak pemilikan harta mereka.

Walaupun dasar domestik Severus menyebabkan baginda disayangi, itu tidak boleh dikatakan berkenaan dasar ketenteraannya. Boleh dikatakan dasar baginda banyak dipengaruhi oleh Julia Mamaea sehingga menimbulkan rasa tidak puas hati dalam kalangan mereka. Ini ditambah dengan kekalahan baginda semasa cuba melawan bala tentera Parsi di bawah pimpinan Ardashir I. Bukan itu saja, mereka tidak mempunyai disiplin yang menjadi antara ciri terhormat tentera Rom. Ini yang membawa kepada pembunuhan Severus oleh salah seorang jeneralnya dan pengganti baginda, Maximinus Thrax.

4. MAXIMINUS THRAX (235-238 MASIHI)

Jika Macrinus dikenali sebagai maharaja pertama yang dilantik bukan dari kalangan senator, Maximinus pula dikenali kerana diberi gelaran orang gasar oleh pihak Senat. Pada awalnya, baginda memulakan kerjaya sebagai tentera biasa sebelum berjaya mendapat kenaikan pangkat untuk tahun-tahun berikutnya. Satu anekdot menceritakan Maharaja Alexander Severus tertarik dengan kekuatan Maximus. Berikutan itu, Severus memberi kenaikan pangkat kepada Maximinus sebelum akhirnya diberi peluang mengetuai sebuah legion.

Berikutan usia muda Severus dan tindakan baginda dikawal oleh bondanya, Julia Mamaea, ini menyebabkan Severus tidak popular dalam kalangan pihak tentera. Ini ditambah tindakan baginda lebih suka membayar musuh-musuh Rom daripada memberi peluang kepada pihak tentera untuk memusnahkan mereka terus. Atas sebab itulah, pihak tentera memutuskan untuk membunuh Severus dan Mamaea serta mengangkat Maximus sebagai maharaja. Dengan pihak tentera menyokong Maximinus, Senat tiada pilihan selain menyokong Maximinus. Setelah baginda diangkat sebagai maharaja, Maximinus mengarahkan Senat menyenaraikan Severus sebagai musuh negara dan akibatnya, banyak rekod dan hasil seni membabitkan Severus dimusnahkan.

Memandangkan statusnya sebagai orang gasar dan bukan dari kalangan keluarga bangsawan, bukanlah satu kejutan ramai memutuskan untuk mencabar kekuatan Maxminus sebagai maharaja. Ini memaksa baginda menghabiskan banyak masa menghapuskan siri pemberontakan yang berlaku dalam empayar di mana salah satunya disokong oleh pihak Senat. Apabila pemberontakan tersebut gagal, pihak Senat bimbang Maximinus akan menghapuskan mereka. Baginda berarak ke Rom tetapi kemaraan mereka tersekat di Aquileia. Mereka mengepung bandar tersebut tetapi kebanyakan tentera Maximinus terbunuh akibat kebuluran dan penyakit berjangkit. Dengan moral semakin merudum, pihak tentera membunuh baginda, putera baginda dan menteri-menterinya.

5. JULIAN (361-363 MASIHI)

Satu perkara menarik berkenaan Julian ialah baginda maharaja terakhir yang mengamalkan paganisme. Masalahnya, 30 tahun sebelum itu, Maharaja Constantine mengisytiharkan bahawa agama Kristian merupakan agama rasmi empayar. Dan tradisi ini diteruskan oleh maharaja-maharaja seterusnya. Baginda merupakan satu-satunya waris dari anak terakhir Constantine, Julius Constantius II yang terlibat dalam perang saudara semasa merebut takhta. Baginda disyaki tidak mengamalkan agama Kristian tetapi Constantius mengangkatnya sebagai pewaris takhta bagi meneruskan dinasti Constantine.

Sebagai pewaris takhta, Julian mengetuai askar di Gaul (Perancis) tetapi Constantius yang cemburu mahukan separuh dari angkatannya itu untuk kempen di Timur. Namun pihak tentera enggan memenuhi permintaan Constantius dan mengangkat Julian sebagai maharaja baru. Berang dengan tindakan mereka, Constantius berangkat ke Gaul tetapi mangkat sebelum sempat sampai ke Gaul. Selepas diangkat sebagai maharaja, Julian menarik balik semua bentuk keistimewaan yang diberi kepada agama Kristian. Selain itu, baginda turut melancarkan reformasi dalam pelbagai bidang bagi melicinkan semua urusan pentadbiran.  Bagi mendapatkan sokongan pihak tentera, Julian melantik Nevitta sebagai konsul dan terlibat dalam kempen mereka ke atas Parthia. Namun ianya tidak bertahan lama apabila baginda terbunuh kerana ditusuk oleh lembing tentera Parthia.

6. MAJORIAN (457-461 MASIHI)

Majorian merupakan maharaja terakhir paling baik dari Rom Barat sebelum kerajaan tersebut musnah pada 476 Masihi. Sebelum baginda menaiki takhta, Rom Barat hanya menguasai Itali, sebahagian kawasan di Gaul dan satu kawasan di rantau Balkan. Selepas Majorian mengambil alih pemerintahan, baginda melancarkan kempen ketenteraan untuk mengembalikan semula kegemilangan Rom.

Semasa pemerintahan baginda, kebanyakan kawasan di Gaul dan Hispania (Sepanyol) berjaya ditawan dan diletakkan semula di bawah penguasaan Rom. Selain itu, Majorian turut melaksanakan pelbagai reformasi dari pelbagai aspek seperti ekonomi, politik dan sosial sehingga menyebabkan Rom kembali makmur. Namun kejayaan Majorian dari segi ketenteraan tidak bertahan lama apabila baginda mengadakan kempen memerangi kerajaan Vandal yang dipimpin raja mereka, Genseric. Semasa angkatan laut Rom berlabuh di Elche, kapal-kapal mereka disabotaj dan dibakar oleh pengkhianat-pengkhianat yang dibayar oleh Vandal. Berikutan insiden tersebut, Majorian membatalkan serangan ke atas kerajaan Vandal dan menerima duta Genseric. Dalam pertemuan itu juga, satu perjanjian damai dicapai dengan Rom mengiktiraf pendudukan Vandal di Mauretania.

Namun pemerintahan Majorian tidak bertahan lama. Pada 2 Ogos 471 Masihi, baginda ditahan oleh Ricimer, salah seorang orang kepercayaannya. Majorian dimalukan apabila pakaian kebesarannya dikoyakkan, dibelasah, diseksa dan dipenggal pada 7 Ogos 471 Masihi. Baginda dibunuh pada usia 40 tahun.

7. DIDIUS JULIANUS (193 MASIHI)

Didius Julianus menjadi maharaja selama sembilan minggu saja dan atas sebab menarik. Tahun 193 Masihi merupakan tahun berdarah bagi Empayar Rom kerana pada tahun itu ada lima maharaja yang memerintah termasuk Didius. Sebelum baginda menduduki takhta, maharaja sebelumnya ialah Pertinax. Dan Pertinax membayar harga mahal dengan nyawanya apabila tidak membayar upah lumayan kepada Pengawal Praetornya.

Selepas baginda dibunuh, Pengawal Praetor mengumumkan kepada orang ramai bahawa maharaja telah mati dan sesiapa yang dapat membayar pengawal-pengawal tersebut dengan harga paling tinggi, orang tersebut akan diangkat sebagai maharaja. Menurut sumber, pada awalnya, Didius enggan membida tetapi akhirnya mengalah selepas dipujuk oleh isterinya. Selepas melawan bidaan seorang lagi pembida iaitu Sulpicianus, Didius diisytiharkan pemenang dan diangkat sebagai maharaja yang baru. Malangnya, perlantikan ini tidak mendapat sokongan Senat dan wilayah-wilayah Rom, mengakibatkan berlakunya pemberontakan yang membawa kepada pembunuhan baginda. Pengasas Dinasti Severus, Septimus Severus menduduki takhta sebagai maharaja yang baru.

8. ELAGABALUS (218-222 MASIHI)

Sepupu Alexander Severus, Elagabalus merupakan salah seorang maharaja dari Dinasti Severus yang menaiki takhta pada usia 14 tahun selepas Macrinus digulingkan oleh kaum kerabat baginda. Namun kebanyakan anekdot sejarah memperlihatkan baginda sebagai seorang penganut agama pelik dan kecenderungan seksualnya juga dianggap jelik menurut standard hari ini. Walaupun kita semua tahu sesetengah anekdot ini hanyalah rekaan semata-mata untuk memperlihatkan bahawa seseorang maharaja itu lemah atau korup, kita masih tertanya-tanya apakah ianya memang sekadar fitnah atau kisah sebenar yang memang berlaku.

Sumber sejarah melaporkan baginda suka berpakaian seperti wanita, berkahwin sebanyak lima kali dan mempunyai ramai kekasih lelaki. Tidak seperti dakwaan Caligula menjadikan istananya sebagai rumah pelacuran, Elagabalus juga dikatakan pernah melacurkan dirinya di istana diraja. Jika Elagabalus masih hidup, baginda boleh dianggap sebagai transgender. Satu khabar angin menyatakan baginda juga membunuh kekasih-kekasihnya dengan kelopak-kelopak bunga seperti dipaparkan dalam lukisan abad ke-19 yang dilukis oleh Sir Lawrence Alma-Tadema. Elagabalus juga merupakan ketua kuil dewa matahari El-Gabal dan menukar namanya bagi menunjukkan kedudukan baginda. Elagabalus turut memaksa senator-senator menyembah dewa tersebut dalam majlis-majlis keagamaan.

Julia Maesa, nendanya melihat baginda sebagai alat untuk memerintah Rom tetapi lama-kelamaan melihat Elagabalus sebagai liabiliti. Akhirnya, Maesa mengarahkan Elagabalus dibunuh dan baginda digantikan oleh Alexander Severus.

9. AURELIAN (270-275 MASIHI)

Aurelian menaiki takhta tatkala Rom mengalami krisis paling hebat iaitu Krisis Abad Ketiga. Krisis ini menyaksikan perang saudara dan pembunuhan sehingga mengakibatkan empayar tersebut tidak stabil. Semasa baginda menaiki takhta, empayar Rom terbahagi kepada tiga iaitu Empayar Gallic yang mengawal Britain dan Gaul, bahagian timur dikawal oleh Ratu Zenobia sementara baki wilayah diancam oleh orang-orang gasar yang semakin menghampiri Itali.

Dalam tempoh lima tahun pemerintahan baginda, Aurelian melakukan sesuatu yang dianggap mustahil iaitu pelbagai siri kejayaan di medan perang. Selepas berjaya menghalau orang-orang gasar dari Germania keluar dari Itali, baginda seterusnya menghalau keluar orang-orang gasar Goth keluar dari Danube dan menubuhkan sebuah wilayah baru di Moesia dengan menjadikan Serdica (Sofia, Bulgaria) sebagai ibu negerinya. Pada tahun 272 Masihi, Aurelian menyerang Empayar Palmyra di mana kebanyakan kota menyerah kalah dengan mudah. Ratu Zenobia dan puteranya ditangkap dan diarak di Rom. Walaupun selepas ratu mereka ditawan, Palmyra masih enggan menyerah memaksa Aurelian dan tenteranya menyerang Palmyra pada 273 Masihi. Baginda kemudiannya membenarkan mereka menjarah bandar tersebut.

Setahun selepas itu, baginda mengalihkan perhatian pada Empayar Gallic. Empayar Gallic mudah tumbang berikutan kesediaan raja mereka, Tetricus untuk turun takhta dan membenarkan semua wilayah Gallic kembali semula kepada Rom. Dalam tempoh empat tahun, Aurelian berjaya menyelamatkan Empayar dan menyatukannya semula. Atas sebab itu, Senat memberi gelaran Restitutor Orbis atau Penyatu Dunia atas jasanya itu.

Namun, Aurelian mangkat kerana konspirasi. Baginda amat dikenali kerana ketegasannya terutama jika kesalahan yang dilakukan itu kecil. Seorang setiausaha diraja berbohong kepada Aurelian tentang satu hal kecil. Namun bimbang jika kesalahannya itu diketahui dan dihukum keras, setiausaha tersebut membuat satu senarai palsu mengandungi nama-nama orang yang akan dihukum bunuh oleh baginda. Setiausaha tersebut menunjukkan senarai tersebut kepada orang yang dimaksudkan. Bimbang akan keselamatan nyawa mereka, individu-individu ini membunuh Aurelian pada September 275 Masihi di Caenophurium, Thrace (Turki). Namun selepas menyedari senarai tersebut palsu, kesemua pembunuh ini merasa tertipu dan menyesal akan tindakan mereka itu.

10. DIOCLETIAN (284-305 MASIHI)

Diocletian ialah individu yang bertanggungjawab memastikan Empayar Rom terus berdiri megah sekurang-kurangnya untuk dua abad lagi. Selepas menaiki takhta, baginda mengubah sistem sedia ada dengan mengasaskan sistem Dominate. Sistem ini secara ringkas menyatakan setiap titah Diocletian merupakan undang-undang dan baginda boleh dianggap hampir tarafnya dengan Tuhan. Baginda turut menubuhkan sistem birokrasi berdasarkan subdivisyen sesebuah wilayah dipanggil dioceses, satu sistem yang masih diamalkan pihak gereja hari ini.

Menyedari tugas memerintah kerajaan merupakan satu tugas besar, Diocletian membahagikan kerajaannya kepada empat di mana ia diperintah oleh seorang maharaja bagi setiap wilayah. Sistem tersebut dipanggil Tetrarki di mana ia membenarkan setiap maharaja fokus kepada setiap wilayah dengan lebih berkesan dan boleh menguruskan setiap ancaman di wilayah mereka. Deocletian turut melancarkan reformasi pada mata wang dan pasukan tentera untuk memastikan ketidakstabilan semasa era pemerintahan terdahulu tidak berulang.

Namun pencapaian terhebat Diocletian ialah mangkat kerana sebab semulajadi dan bukan sebab kematian biasa bagi kebanyakan maharaja Rom, dibunuh. Malah, berdasarkan rekod, baginda juga satu-satunya maharaja yang bersara secara sukarela dan turun dari takhta. Selepas turun takhta, Diocletian berangkat ke sebuah istana di Split, Croatia dan menjalani kehidupan sebagai petani kobis. Tak lama selepas itu, ada saja maharaja Rom yang terkemudian datang menziarahi Diocletian dan cuba memujuk baginda kembali semula ke takhta, Diocletian hanya membalas, “Jika kamu lihat saiz kobis yang aku tanam, kamu pasti akan meninggalkan empayar.”

SUMBER

Hornigold, Thomas. (2017). Listverse. Top 10 Little-Known But Fascinating Roman Emperors. http://listverse.com/2017/09/16/top-10-little-known-but-fascinating-roman-emperors/


Langkah Tabung Haji Membeli Saham FGV

Baru baru ini negara kita digemparkan dengan berita bahawa saham saham di dalam Felda Global Ventures Holding Bhd (FGV) teleh merosot nilainya. Hal ini disebabkan oleh faktor faktor yang tak boleh dikawal seperti kuasa pembeli dari luar. Tambahan pula, lambakan stok komoditi getah di pasaran juga menyebabkan harga komoditi semakin menurun. Hal ini membimbangkan pemegang saham dan peneroka Felda kerana mereka tidak mahu syarikat asing mempunyai saham yang terlampau tinggi di dalam FGV.

Beberapa hari lepas, Tabung Haji telah membuat keputusan untuk membeli 100 000 saham di dalam FGV dengan nilai RM 100 000. Keputusan yang diambil oleh Tabung Haji ini mendapat pelbagai reaksi oleh rakyat Malaysia. Majoriti berpendapat bahawa tindakan yang diambil adalah kurang bijak kerana harga komoditi yang terus menurun akan menyusutkan nilai saham tersebut lantas boleh menyebabkan kerugian.

Tetapi harus diingat bahawa wang pendeposit tidak akan terjejas jika pelaburan ini mengalami kerugian. Tambahan pula Tabung Haji sudah mahir dalam bidang pelaburan ini terutamanya dalam perladangan kerana itu adalah salah satu bidang yang difokuskan. Selain itu, ini adalah pelaburan jangka masa panjang yang akan memberi kebaikan dan keuntungan kepada Tabung Haji pada masa akan datang.

Tabung Haji juga berjaya mengukuhkan pegangan saham di dalam FGV menerusi pembelian tersebut. Kini pegangan Tabung Haji meningkat kepada 284.55 juta saham atau pegangan sebanyak 7.85 di dalam FGV. Sekaligus menjadikan Tabung Haji sebagai pemegang saham ke-3 terbesar dalam FGV selepas Lembaga Kemajuan Tanah Persekutuan (FELDA) dan Felda Asset Holdings Company Sdn. Bhd.


Perhambaan Menurut Ajaran Islam

Satu fakta yang harus difahami adalah bahawa perhambaan bukanlah satu sistem yang diperkenalkan oleh Islam. Ia merupakan budaya yang telah wujud sejak zaman pra-sejarah dan merupakan kesan sampingan dari peper*ngan dan konflik antara puak dan suku, yang kemudian berkembang menjadi satu fenomena antarabangsa.

Di antara perbuatan ‘maksiat’ yang dilakukan oleh Islam demi untuk menyucikan masyarakat manusia, perhambaan adalah salah satu darinya.

Islam tiba pada zaman yang di mana sistem perhambaan sudah wujud sebagai satu budaya normal di setiap pelusuk dunia. Pada waktu itu, perhambaan dipraktikkan dengan cara yang berbeza; seseorang diperhambakan melalui penculikan, tawanan per*ng, dan hutang.

Islam menghapuskan semua kaedah itu dengan mengecualikan satu sahaja iaitu kaedah perhambaan melalui tawanan per*ng.

Dengan ciri-ciri khusus dalam memperkenalkan undang-undang pemerintahan, Islam tidaklah secara tiba-tiba menghapuskan perhambaan tetapi mencegahnya secara berperingkat atas dasar menjaga kestabilan sosial.

Fenomena perhambaan wujud di setiap komuniti di seluruh dunia dan hamba dianggap sumber penting dalam kehidupan sosial dan ekonomi pada zaman dahulu.

Perhambaan (secara umum) dan hamba tawanan per*ng diterima secara sah di seluruh dunia. Islam membataskan sumber perhambaan dengan hasrat untuk menghapuskannya; Islam melarang memperhambakan sesiapa saja kecuali yang ditangkap dalam pertemp*ran ketika umat Islam berper*ng dan mempertahankan diri daripada musuh yang zalim.

Larangan ini turut melibatkan keturunan dari hamba yang telah ditawan sebelumnya. Islam membenarkan perhambaan terhadap mereka yang memer*ngi umat Islam di negara bukan Islam termasuk wanita dan kanak-kanak.

Namun, hanya pemerintah Muslim yang berhak memutuskan hal ini sesuai dengan apa yang dilihatnya sebagai kepentingan terbaik buat umat Islam mengikut peredaran zaman.

Sudah tentu Islam melarang memperhambakan orang yang tidak memer*ngi umat Islam. Memperhambakan seorang pejuang dianggap kejam sedikit saja daripada membun*hnya.

Islam melarang membun*h wanita yang menjadi tawanan per*ng dan menggantikannya dengan perhambaan. Walaupun begitu, Islam menetapkan etika tertentu untuk memperlakukan para hamba dengan layanan yang baik.

Etika ini mendesak umat Islam untuk memperlakukan mereka dengan baik dan tidak mencederakan mereka dan melarang sebarang pencabulan terhadap hak asasi mereka.

Kerana hasrat utama untuk membebaskan semua orang, Islam memperluaskan konsep untuk memerdekakan hamba dengan mensucikan golongan hamba dari dosa. Ini termasuk zihar (di mana seorang suami menganggap isterinya tidak sah baginya seperti ibunya), pembun*han tanpa niat, melanggar sumpah, dan seumpamanya.

Benar, pada awalnya, Islam mendesak penganutnya untuk membebaskan hamba dan kemudian membataskan sumber perhambaan untuk membantu penghapusannya.

Islam memerintahkan umat Islam untuk memperlakukan hamba dengan baik sehingga mereka memperoleh kemerdekaan. Ini dinyatakan dalam beberapa teks syari’ah di mana hamba-hamba digambarkan sebagai saudara kepada tuannya memandangkan mereka berkongsi persaudaraan kemanusiaan yang mengharuskan mereka berbelas kasihan terhadap mereka dan menghormati martabat mereka.

Belas ihsan terhadap hamba diperluaskan dan pembebasan mereka ditetapkan sebagai penebusan atas kesalahan pemilik, samada kerana memukul atau menyalahgunakan mereka.

Hasil dari layanan baik dan belas kasihan yang besar terhadap golongan hamba, kebanyakan dari hamba kebiasaannya akan memeluk Islam secara beramai-ramai dengan sukarela.

Pendirian Islam Terhadap Perhambaan

Islam mementingkan dan mengamalkan pandangan yang mulia terhadap institusi perhambaan; ia membataskan sumbernya, bahkan meningkatkan kaedah dan cara untuk mencapai kebebasan mereka, dan mendorong umat Islam untuk memperlakukan mereka dengan baik hingga kemerdekaan mereka.

Bahkan para hamba dijual dipasar-pasar oleh pedagang hamba pada abad-abad kemudian setelah penemuan benua baru.Ini berbeza dengan apa yang berlaku di seluruh dunia pada masa itu dimana perhambaan dalam konteks budaya lain seperti di Eropah, seorang hamba akan dilayan seperti binatang dan tidak memperoleh pendapatan sendiri.

Per*ng dan menjadikan tahanan per*ng sebagai hamba adalah satu perkara yang sangat biasa berlaku sebelum kedatangan Islam. Peper*ngan turut tercetus secara berterusan pada zaman Rasulullah SAW dan tawanan per*ng harus diadakan sebagai sebahagian daripada perjanjian damai; ia bagi mencegah pihak tertentu dari mengambil kesempatan yang mampu menimbulkan kerusuhan dan melancarkan per*ng.

Sekarang, persoalannya di sini adalah: Apakah yang telah dilakukan oleh Islam merujuk kepada sistem perhambaan yang keji?

Jika hendak dibahaskan, sampai ke sudah pun takkan habis, tetapi di sini, cukuplah dengan mengatakan bahawa Nabi Muhammad SAW mengubah budaya yang tidak bertamadun ini menjadi sebuah sistem yang teratur dan berusaha mencapai matlamat sehinggalah sistem itu akhirnya dapat dihapuskan.

Di dalam dunia pada zaman dahulu di mana seorang hamba diperlakukan tidak lebih dari sekadar aset komoditi, seperti lembu dan binatang peliharaan lain, Nabi mewujudkan undang-undang untuk memastikan agar golongan hamba pada mulanya, diambil sebagai seorang manusia yang mempunyai perasaan, emosi dan segala sifat manusiawi yang mempunyai keinginan lain yang perlu dijaga.

Bahkan pada zaman-zaman tertentu, para hamba dalam sebuah kerajaan Islam dibenarkan menduduki jawatan tertinggi dalam pentadbiran, bahkan berpeluang mendaki hirearki pemerintahan diraja seperti Empayar Uthmaniyyah misalnya.

Surah al-Balad (bab 90) adalah salah satu surah Al-Quran yang diturunkan kepada Nabi ketika mula diamanahkan untuk tugas-tugas kenabian. Ayat 10 hingga 14 bab ini dengan jelas menyatakan bahawa masyarakat tidak boleh mencapai kemajuan kecuali para hamba dibebaskan.

Jika seseorang mempersoalkan bahawa jika Islam telah menurunkan perintah ini sejak awal lagi, mengapa Nabi tidak membebaskan semua hamba dengan segera? Soalan ini mesti dijawab dengan soalan.

Sebilangan besar mereka yang dijadikan hamba adalah tawanan per*ng dan jumlahnya amatlah ramai. Sebagai tawanan per*ng, sangat penting untuk dikaji latar belakang mereka; mengapa mereka turut serta terlibat dalam per*ng; adakah mereka masih mempunyai keinginan untuk mengangkat senjata dan menimbulkan kerusuhan dan apakah mereka telah melakukan perkara yang kita sebut hari ini pada zaman moden – jenayah terhadap kemanusiaan.

Dalam masyarakat yang secara harfiahnya mendukung pepatah, “Segalanya adil baik dalam berkasih sayang mahupun berper*ng”, para tawanan per*ng mungkin telah mempraktikkan tanggapan tersebut secara tidak berperikemanusiaan dengan membun*h kanak-kanak dan memperk*sa wanita.

Adakah kita yakin ia satu langkah yang wajar untuk membebaskan mereka kembali kepada masyarakat? Adakah masyarakat akan terus hidup aman dengan golongan seperti itu yang bebas mengintai di jalanan? Sudah tentu tidak. Sistem penjara zaman moden cenderung untuk tidak membebaskan penjenayah yang dihukum kecuali dinyatakan secara jelas bahawa mereka tidak menimbulkan ancaman terhadap keselamatan dan keselamatan orang awam.

Ini adalah pendekatan yang sangat wajar.  Dan itu juga adalah pendekatan yang sama yang diterapkan oleh Islam pada 14 abad yang lalu.

Selagi seorang hamba itu berada di bawah jagaan umat Islam, mereka wajib diberikan hak jaminan keselamatan dan yang paling penting sekali, peluang untuk membentuk peribadi diri mereka sendiri.

Hamba menikmati suasana yang kekeluargaan yang sederhana dengan tinggal bersama-sama keluarga Muslim, mengembangkan peribadi sivik dan bila tiba waktu yang sesuai, mereka akan dimerdekakan untuk berintegrasi dengan masyarakat umum.

Semasa mereka hidup sebagai hamba, mereka diperlakukan oleh keluarga Muslim sesuai dengan perintah al-Quran dari Surah al-Nisa (ayat 37) di mana orang-orang beriman diperintahkan untuk bersikap baik kepada mereka yang diperhambakan dalam keadaan yang tidak dapat dielakkan;  dikumpulkan sebagai satu arahan kewajiban iaitu bersikap baik dan sayang dengan ibu bapa, saudara dan hamba.

Ayat 222 dari Surah al-Baqarah mendorong perkahwinan orang Islam yang bebas (atau tuan) dan hamba-hamba mereka. Bukan hanya masyarakat awam Islam yang didorong untuk menunjukkan rasa hormat kepada hamba melalui menikahi mereka secara sah dan mengislamkan mereka, Nabi sendiri diperintahkan oleh Allah untuk tidak berkahwin melebihi had yang telah dinikahi, melainkan demi keselamatan dan keselamatan seorang hamba wanita. (Surah al Ahzab, Bab.33: Ayat 53)

Semua ini merupakan peningkatan kemajuan Islam secara bertahap ke arah matlamat yang akhirnya menghapuskan perhambaan. Oleh kerana kita sedang menangani tuduhan masyarakat moden terhadap Islam, kita ingin mengingatkan semua orang mengenai proses yang disebut “menyingkir”.

Pendekatan ini digunakan dalam bidang perubatan, sosial dan ekonomi di mana jika terdapat kebergantungan terhadap elemen tertentu yang hari ini mungkin sesuai tetapi tidak untuk esok hari, dan tubuh atau masyarakat harus dibebaskan dari kebergantungan itu.

Oleh itu, Islam secara beransur-ansur menggerakkan masyarakat yang sangat bergantung kepada sistem perhambaan ke arah yang bebas sepenuhnya dari segala bentuk perhambaan, walaupun secara beransur-ansur demi kepentingan maslahat ummah.

Ketika di bawah perintah Allah SWT, dimana Rasulullah SAW diperintah menghapuskan semua bentuk perhambaan. Perincian bagaimana proses penyingkiran itu hanya berlangsung agak lama dan memakan masa. Namun, adalah tidak adil untuk menuduh Islam mempromosikan perhambaan sedangkan ia adalah jelas satu usaha untuk menghapuskannya dengan kaedah yang sangat wajar, rasional dan praktikal.

Sistem perhambaan hanya berakhir di seluruh dunia setelah satu perjanjian antarabangsa meluluskan penghapusan sistem perhambaan yang ditandatangani di Berlin pada tahun 1860. Ini telah menjadi sistem yang menetapkan larangan terhadap sesiapa sahaja yang memperhambakan orang lain.

Ini bermakna jika pada zaman sekarang kita hendak memperhambakan seseorang, ia secara tidak langsung telah menjadi satu perbuatan jenayah.

Kerana itulah sebelum kita persoalkan mengapa para Sultan boleh memiliki hamba-hamba yang ramai dulu walaupun hasratnya adalah mahu membebaskan mereka, seeloknya kita fahami takrif hamba mengikut pandangan Islam dahulu.

Islam pada zaman dulu tak boleh sewenang-wenangnya bertindak secara pukul rata, menghapuskan sistem perhambaan secara tiba-tiba berpotensi mengakibatkan peper*ngan. Contoh paling dekat adalah Per*ng Saudara di Amerika.

Ketetapan

Berdasarkan perkara di atas, perhambaan tidak dibenarkan dalam syari’at namun dibenarkan para ulamak atas dasar kestabilan sosial mengikut zaman tertentu. Berdasarkan perjanjian yang disebutkan di atas, semua manusia dianggap bebas dan tidak boleh dibeli atau dijual.

Umat Islam turut sama menandatangani perjanjian antarabangsa untuk mengakhiri perhambaan yang sesuai dengan keinginan Islam untuk mengehadkan sumbernya dan memperluaskan cara menuju kemerdekaan. Oleh itu, semua orang bebas dan merdeka kerana Allah Yang Maha Kuasa menciptakan mereka.

Selamat menyambut ulangtahun Hari Kemerdekaan Ke-63 Malaysia.

RUJUKAN :


George Washington Dan Islam

Umum mengetahui peranan George Washington dalam membentuk Amerika Syarikat yang kita kenali hari ini. Beliau merupakan sebahagian daripada kumpulan pengasas negara berkenaan yang dikenali sebagai Founding Fathers. Malah selepas negara itu mencapai kemerdekaan, beliau juga diberi penghormatan sebagai presiden Amerika Syarikat yang pertama. Tetapi tidak ramai tahu bahawa Washington juga sebenarnya mengagumi Islam dan memperjuangkan kebebasan beragama bagi semua termasuk penganut Islam di Amerika.

Sikap terhadap hamba

Terdapat banyak bukti yang menunjukkan sikap Washington yang mulia ini. Selepas menamatkan penggal keduanya sebagai presiden, Washington kembali ke estetnya di Mount Vernon dan menghabiskan sisa kehidupannya ditemani hamba-hambanya yang setia. Dalam satu koresponden surat antara beliau dengan Tench Tighman berkenaan urusan pembinaan sebuah struktur di Mount Vernon, Washington ditanya apa jenis pekerja yang boleh dibawa Tighman ke estet berkenaan. Dalam surat balasnya, beliau hanya mahukan pekerja yang baik tanpa mengira sama ada mereka itu berlainan warna kulit atau berbeza agama dan fahaman. Ini menunjukkan beliau sama sekali tidak memilih bulu berkenaan soal warna kulit dan agama.

Dan tidak terkejut juga jika sesetengah hamba yang dimiliki Washington sebenarnya beragama Islam atau dari keturunan penganut Islam. Ini berdasarkan satu dokumen yang ditemui di Mount Vernon dari tahun 1774 yang menunjukkan nama Fatimer dan Little Fatimer. Nama Fatimer ini berkemungkinan merujuk kepada nama puteri Rasulullah s.a.w, Fatimah Az-Zahra r.a.

Selain itu, satu lagi kisah membabitkan hamba Washington menarik perhatian pengkaji sejarah Mount Vernon Mary V. Thompson. Pada satu ketika, seorang hambanya bernama Letty melahirkan seorang anak perempuan dan anak tersebut diberi nama Nila. Thompson berspekulasi nama tersebut diambil dari nama Arab ‘Naailah’ yang bermaksud seseorang yang mendapat sesuatu. Beliau menambah Letty memilih nama berkenaan agar anaknya itu membawa nama yang signifikan dengan kebebasan yang diraihnya. Fakta hamba-hamba dapat mengekalkan nama-nama berbaur Islam merupakan bukti toleransi Washington terhadap pengaruh bukan Christian di Mount Vernon.

Sambo-Washington

Selain kisah Letty, tidak ramai tahu hubungan persahabatan erat yang terjalin antara Washington dengan seorang hamba bernama Sambo Anderson. Dalam kajiannya, Thompson mendapati Sambo mempunyai darah orang Hausa dari Afrika Barat. Islam mendapat sambutan dalam kalangan orang Hausa selepas ia tersebar dari Mali seawal abad ke-14 dan antara golongan pertama memeluk Islam ialah golongan pemerintah elit.

Dalam kes Sambo, beliau juga dikatakan mempunyai darah raja berdasarkan tanda parut, tatu dan cincin emas pada telinganya, yang menandakan darah raja dalam dirinya. Selain itu, wasiat Washington sendiri turut mendedahkan siapa sebenarnya Sambo.

Dalam wasiat tersebut, beliau menceritakan Sambo mempunyai dua orang isteri dan mempunyai enam cahaya mata. Kedua-dua isteri tinggal di kawasan berbeza di River Farm, satu kawasan di Mount Vernon. Dan apa yang diamalkan Sambo bukanlah sesuatu yang asing di sisi Islam kerana ia dipanggil poligami dan ia juga turut diamalkan di kampung halamannya, Hausaland.

Satu artikel akhbar abad ke-19 menyatakan kedua-duanya mempunyai hubungan erat dengan Sambo dianggap salah seorang hamba kegemaran Washington. Ini dibuktikan menerusi pengurniaan sebidang tanahnya kepada Sambo bagi membolehkan beliau membina rumah di situ. Washington juga turut membenarkan Sambo menyimpan sebuah bot kecil bagi kegunaan seharian, satu keistimewaan yang jarang diperoleh hamba di Amerika. Walaupun ada ketikanya beliau menggunakan bot untuk urusan tertentu, sebarang penggunaan tidak dibuat tanpa izin hambanya itu.

Selain itu, Sambo yang turut dikenali sebagai pemburu yang mahir dibenarkan menyimpan selaras senapang dan peluru, satu lagi keistimewaan yang jarang diraih hamba pada zaman kolonial. Adakalanya, Washington bertandang ke rumah rakannya itu untuk membeli daging itik dan madu. Hubungan Sambo-Washington ini menunjukkan satu hubungan yang jarang dikesan antara pemilik hamba dengan hamba. Washington sama sekali tidak terganggu dengan pilihan agama hambanya tetapi beliau lebih mengambil berat sikap amanah dan baik yang ditunjukkan Sambo. Hubungan kedua-duanya amat baik sehinggakan selepas Washington meninggal dunia, Sambo dan rakan-rakan hamba yang dibebaskan beliau melakukan khidmat terakhir iaitu menggali kubur buat rakan baiknya itu.

Memang diakui, legasinya sebagai pemilik hamba sedikit-sebanyak mencalar reputasinya sebagai seorang negarawan. Tetapi itu tidak pula bermakna Washington suka dengan peranannya sebagai pemilik hamba. Banyak surat yang menunjukkan pendirian beliau yang kurang senang dengan perhambaan. Menerusi satu koresponden surat antara beliau dengan Robert Morris pada 1786, Washington menulis, “Tiada seorang pun dari kalangan manusia yang lebih ikhlas selain aku yang berharap melihat perlaksanaan rancangan menghapuskan perhambaan.” Dalam satu surat yang lain, beliau mengecam keras gelagat sesetengah pemilik hamba yang berlaku zalim terhadap hamba-hamba mereka. Dan pada akhir kehidupannya, Washington menyatakan rasa kesal berkenaan peranannya sebagai pemilik hamba.

Perang Revolusi

Selain Mount Vernon, Perang Revolusi turut menjadi saksi toleransi Washington terhadap penganut Islam. Buktinya, ada sesetengah orang Islam yang turut berjuang bagi pihak Amerika semasa perang berkenaan. Antaranya Bampett Muhammad yang berjuang mempertahankan Virginia dari 1775 hingga 1783. Sementara Yusuf Ben Ali atau Joseph Benhalley pernah berkhidmat sebagai pembantu Jeneral Thomas Sumter di Carolina Selatan. Dalam satu artikel bertajuk A History of Turks in America yang diterbitkan pada tahun 2002, penulis Sevgi Zubeyde Gurbuz menyatakan orang-orang Turki yang menetap di Sumter County, Carolina Selatan sebenarnya berasal dari keturunan Ben Ali.

Selain Bampett dan Yusuf, seorang lagi tentera yang pernah berkhidmat di bawah panji Washington ialah Peter Buckminster. Buckminster mula dikenali selepas melakukan tembakan yang membunuh Mejar Jeneral John Pitcairn semasa Pertempuran Bunker Hill. Selepas mendapat kebebasan dengan menyertai tentera, beliau menukar namanya kepada Salem. Sejarawan Amir Muhammad berpandangan nama Salem itu sebenarnya merujuk kepada Salam yang bermaksud aman dalam Bahasa Arab. Salem kemudiannya kembali menyertai Washington di medan peperangan dan memainkan peranan penting dalam kemenangan mereka di Saratoga dan Stony Point.

Sidi Muhammad pelopor hubungan Amerika-Maghribi

Selain mereka ini, seorang individu di seberang Atlantik menjadi sekutu yang tak disangka-sangka Amerika semasa Perang Revolusi.  Pada akhir tahun 1777, tentera Washington mengalami kekalahan demi kekalahan dan terpaksa menyerahkan bandar Philadelphia kepada pihak Britain. Kemuncak kepada kesukaran ini apabila mereka berkhemah di Valley Forge pada 19 Disember. Dalam surat kepada rakannya George Clinton, beliau menyatakan kesusahan yang dihadapi mereka terutama dari segi bekalan makanan. Situasi tersebut diketahui Sultan Maghribi, Sultan Sidi Muhammad ben Abdullah dan baginda menunjukkan minat membantu Amerika melawan Britain.

Sebagai tanda komitmen Maghribi terhadap negara baru itu, Sidi Muhammad bersedia membenarkan kapal-kapal dagang Amerika berlabuh di pelabuhan-pelabuhan Maghribi, satu langkah yang dilihat membolehkan bekalan dapat dibawa untuk kegunaan tentera Washington. Dan pada tahun 1778, Sidi Muhammad melantik seorang pedagang Perancis bernama Etienne d’Audibert Caille sebagai wakil Maghribi ke negara-negara yang belum berwakil termasuk Amerika Syarikat. Hubungan diplomatik awal yang terjalin antara kedua-dua negara akhirnya membawa kepada ratifikasi Perjanjian Marrakesh pada tahun 1786. Perjanjian tersebut merupakan perjanjian hubungan luar paling lama dicatatkan dalam sejarah Amerika.

Kongres yang berpuas hati dengan perjanjian berkenaan menghantar nota terima kasih kepada diplomat Amerika, Thomas Barclay. Barclay yang ketika itu berkhidmat di Konsul Amerika di Paris menukilkan pengalamannya semasa berunding dengan Sidi Muhammad, “Baginda bertindak seperti seorang lelaki budiman. Dan saya percaya Amerika seharusnya mencontohi rasa hormat dan ambil beratnya seperti mana negara-negara Kristian yang lain.” Barclay turut menyatakan kekagumannya terhadap baginda sebagai seorang pemerintah yang adil, liberal, tegas dan amat mencintai rakyatnya. Perjanjian Marrakesh merupakan manifestasi keyakinan Washington dan Kongres terhadap pemerintah asing atas keikhlasan dan kekuatan perwatakan mereka dan bukannya dihakimi atas sebab kepercayaan mereka.

Sebagai membalas kebaikan Sidi Muhammad, Washington menghantar satu surat peribadi kepada baginda pada tahun 1789. Dalam surat berkenaan, selain menjamin komitmen Amerika terhadap hubungan luar Amerika-Maghribi, beliau juga menyatakan kesediaan Amerika sebagai rakan yang boleh diharap pada masa senang dan susah. Washington juga memberi jaminan selagi mana beliau menjadi presiden, beliau akan terus mempromosikan persahabatan dan keharmonian yang wujud antara kedua-dua negara.

Selepas Sidi Muhammad mangkat pada tahun 1790, Perjanjian Marrakesh disahkan oleh pengganti baginda, Moulay Suliman. Dalam suratnya kepada Konsul Amerika di Gibraltar, baginda menulis, “Kami merasa aman, tenang dan mengekalkan persahabatan dengan anda dengan cara sama anda mengekalkannya semasa bersama ayahandaku yang telah tiada. Orang Amerika, beta dapati merupakan negara anda merupakan negara yang dihormati ayahanda beta. Beta merasakan sama dengan mereka, seperti mana ayahanda beta dan beta percaya mereka akan berbuat perkara sama kepada beta. Dan ini sudah cukup untuk mengekalkan hubungan baik sedia ada.”

Jadi apa punca toleransi Washington? Ada berpandangan ia berpunca prinsip-prinsip era Pencerahan yang dipegang beliau yang menekankan soal hak asasi manusia dan kebebasan membuat pilihan. Ini dimanifestasikan dalam surat peribadi beliau pada tahun 1783. Washington menulis, “Amerika seharusnya terbuka untuk menerima orang-orang yang ditindas dan ditekan dari mana-mana negara atau agama, di mana kami akan menyambut penyertaan mereka berkenaan soal hak dan keistimewaan. Mereka boleh saja penganut Mahometan (Islam), Yahudi atau Kristian dari mana-mana mazhab.”

Washington juga tidak mahu melihat Amerika menjadi medan di mana kebencian agama disebarkan. Ini dinyatakan secara jelas dalam suratnya kepada Edward Newnham pada tahun 1792, “Pertelingkahan berkenaan perbezaan agama ialah sesuatu yang menekan dan merungsingkan serta sesuatu yang harus ditolak sekeras-kerasnya.” Washington juga amat jelas dalam cadangannya berkenaan mengelak pertelingkahan agama kerana merasakan masalah sebegitu boleh mengancam keamanan masyarakat.

SUMBER

Considine, Craig. (2013). Huffington Post. George Washington Was a Friend of Muslims. https://www.huffingtonpost.com/craig-considine/george-washington-was-a-f_b_2712606.html


Kisah SONY Kehilangan Pesaing Utama Dalam Persaingan Konsol Permainan Video

Siapa di kalangan pembaca yang pernah bermain Playstation? Tidak kiralah jika anda hanya meminjam, berkongsi dengan rakan, pernah ataupun sedang memiliki,saya pasti kebanyakan daripada anda  pernah bermain Playstation semasa waktu lapang. Data yang dikumpul melalui maklumbalas atas talian oleh laman sesawang iPrice menunjukkan yang Playstation adalah konsol permainan video yang paling popular Malaysia dengan 40% peratusan populariti berbanding konsol yang lain. Tapi tahukah anda tentang kisah epik pelancaran Playstation?

Pemain Baru

Sebelum Playstation dilancarkan pada tahun 1995, Sony lansung tiada pengalaman dalam industri permainan video. Sony tidak pernah menghasilkan, menerbit mahupun terlibat dalam mana-mana permainan video sebelum Playstation dilancarkan. Industri permainan video ketika itu dikuasai oleh pemain-pemain besar seperti Nintendo, Sega dan juga Atari dari Amerika. Sony ketika itu popular dengan produk “Walkman” mereka yang walaupun membawa transformasi kepada industri muzik, tetapi jauh panggang dari api berbanding dengan industri permainan video. Bagaimana kiranya Sony sebagai pemain baru ingin melawan gergasi syarikat permainan video?

Pesaing Utama

Sega merupakan pesaing utama ketika Sony melancarkan Playstation mereka. Sega (singkatan untuk “Service Games”) adalah sebuah syarikat multinasional dari Jepun yang terkenal dengan permainan-permainan video seperti Sonic:The Hedgehog, Virtua Fighter dan juga Total War. Jika anda antara pengunjung tetap arked permainan video di pusat membeli belah, anda boleh melihat legasi dan karya Sega mendominasi ruang legar arked.

Namun dahulunya, pada awal 1990-an, Sega lebih dikenali sebagai gergasi industri permainan video di rumah. Sega pada tahun 1988, melancarkan konsol mereka yang paling popular iaitu Sega Genesis (atau Sega Mega Drive bagi mereka diluar Amerika). Diiktiraf oleh pengkritik sebagai antara konsol yang terbaik dalam sejarah, Sega Genesis menjadi pilihan ramai peminat sehingga terjual sebanyak 30 juta unit di seluruh dunia.

Dengan koleksi permainan video yang besar dan pelbagai (termasuklah FIFA, Street Fighter), Sega Genesis menjadi antara perintis dalam perkembangan industri permainan video. Oleh itu, apabila sahaja  diumumkan yang Sega akan menerbitkan konsol “sekuel” mereka (Sega Saturn) peminat permainan video melonjak kegembiraan.

Langkah Berani Sony

Sony di dalam dilema. Bagaimana mereka ingin menandingi legasi dan populariti yang dimiliki oleh Sega Genesis? Lebih-lebih lagi apabila Sega mengumumkan yang mereka akan meneruskan legasi Sega Genesis dengan iterasi terbaru mereka (Sega Saturn), Sony berada di dalam keadaan tersepit. Sega Saturn bukan sahaja berdiri di atas populariti Sega Genesis, tetapi juga memiliki sistem “parallel processing” yang boleh disamakan dengan sistem “dual core” yang diperkenalkan oleh Intel pada tahun 2006 (10 tahun lebih canggih dari zamannya!)

Dengan kapasiti pemprosessor yang hebat dan populariti dan legasi yang mantap, tentulah Sega dengan mudahnya boleh memenangi pertarungan ini. Namun begitu, Sony tidak berputus asa dan mengambil langkah yang bijak dengan menghampiri dan berbincang dengan pembina dan penerbit permainan video yang popular seantero dunia.

Sony sedar yang mesin yang hebat sahaja tidak cukup jika tiada koleksi permainan yang menarik untuk dimainkan. Ken Kutaragi dari Sony menghabiskan tahun 1994 berbincang dengan setiap pembina permainan video termasuklah Square (yang popular dengan siri Final Fantasy).

Ken membawa demo-demo yang menarik perhatian (termasuk demo model dinosaur dalam 3D yang anda boleh tonton melalui pautan yang saya sertakan di bahagian rujukan) pembina/pengaturcara, dan menawarkan pelbagai tawaran berbaloi dan juga kit yang hebat untuk pembinaan perisian bagi memudahkan pembina/pengaturacara permainan video membina dan menerbitkan permainan video untuk Playstation.

Kesilapan Besar Sega

Walaupun Sega mempunyai mesin yang lebih canggih, dan juga populariti yang lebih meluas di Amerika Syarikat, Sega tetap tidak berdiam diri. Mereka sedar yang jika Playstation gagal, Sony masih lagi memiliki dominasi melalui produk-produk mereka yang lain seperti Walkman. Tetapi, jika Sega gagal, ia bererti pengakhiran dominasi mereka sebagai gergasi industri permainan video.

Pada awal tahun 1995, kedua-dua Sega Saturn dan juga Playstation telahpun dilancarkan di Jepun. Ramai peminat Sega di US sanggup membayar sehingga $ 800 untuk sebuah unit Sega Saturn. Sega melihat ia sebagai satu peluang yang baik untuk membawa Sega Saturn awal ke US walaupun pada perancangan asalnya Sega Saturn akan dilancarkan pada bulan September 1995. Itu adalah kesilapan pertama Sega. Sega Saturn, walaupun sebuah mesin yang hebat, tidak menawarkan kemudahan kepada pengaturcara perisian untuk mengkod dan membina permainan video yang dikehendaki.

Lagipun sistem “parallel processing” yang dimiliki Sega Saturn turut menyukarkan usaha para pengaturcara perisian. Ini menyebabkan Sega Saturn yang dilancarkan awal itu tidak disertai dengan koleksi permainan video yang menarik. Kesilapan kedua Sega, adalah meletakkan harga yang terlalu mahal. $ 399 adalah harga yang ditetapkan oleh Sega ketika pelancarannya di Electronic Entertainment Expo (E3) tahun 1995, menjadikan ianya konsol termahal dilancarkan ketika itu. Sega yakin jika ada orang yang sanggup membayar $800, sudah tentu ramai yang sanggup membayar separuh dari harga itu, untuk memiliki Sega Saturn. Tapi itu kesilapan besar Sega.

Epiknya Pelancaran Playstation

Pada ekspo yang sama, Sony juga dijangka melancarkan Playstation mereka. Tetapi Sony tidak tergugat dengan langkah Sega, yang membawa tarikh pelancaran Sega Saturn lebih awal dari yang dirancangkan. Sony tidak berganjak dari tarikh pelancaran mereka pada bulan September. Sebaliknya Sony dengan tenang mengumumkan tentang Playstation kepada hadirin yang hadir ke ekspo E3 1995.

Ketua Sony di Amerika, Olaf Olafsson dengan bertenaga mengumumkan tentang kelebihan mesin Playstation sambil mempamerkan koleksi permainan-permainan video yang menanti pembeli Playstation. Semua hadirin debar menanti harga Playstation kerana mereka sudah pun tahu tentang harga yang ditawarkan untuk seunit Sega Saturn, tapi Olaf Olaffson hanya berdiam diri dan menamatkan ucapan tanpa mengumumkan sebarang harga. Seterusnya Olaf Olaffson menjemput Ketua Jabatan Pembangunan Sony, Steve Race untuk satu pengumuman.

Steve Race naik ke pentas dan hanya menyebut 1 patah perkataan sahaja.”$299!” jerit Steve Race kepada khayalak ramai. Semua hadirin bersorak di atas pengumuman tersebut. Ini bermakna,Playstation bukan sahaja datang dengan koleksi permainan video yang menarik, malah mampu dimiliki dengan harga $100 dollar lebih murah berbanding Sega Saturn. Anda boleh menonton video pelancaran tersebut di YouTube (alamat pautan saya sertakan bersama rujukan).

Kesimpulan

Banyak pengajaran yang kita boleh dapat dari kisah di atas. Sifat terburu-buru Sega yang ingin meneruskan dominasi mereka dan membunuh sebarang persaingan akhirnya memakan diri. Sega Saturn kurang mendapat sambutan sedangkan Playstation terjual sehingga 100 juta unit seluruh dunia. Sekarang Sega hanya tinggal bayang sahaja, dan Sony terus mendominasi industri permainan video sehingga ke iterasi mereka yang ke-4, Playstation 4.

Tom Kalinski, bekas Pengerusi Sega Amerika, berpendapat yang jika mereka lebih bersabar dan tetap pendirian untuk melancarkan Sega Saturn pada bulan September, pastinya perkara yang sama tidak akan terjadi. Namun apakan daya, nasi sudahpun menjadi bubur. Kisah Sega menjadi pengajaran kepada semua orang di dalam industri untuk lebih berhati-hati dan sabar dalam melakukan sebarang tindakan. Bagaimana? Epikkan pelancaran Playstation?

Rujukan


Bahasa Melayu Bukan Bahasa Picisan?

Sempena Bulan Bahasa Kebangsaan, Dewan Bahasa dan Pustaka (DBP) mengeluarkan beberapa perkataan baharu dalam bahasa melayu yang selaras dengan pemodenan dan istilah-istilah berkaitan teknologi terkini. Antara perkataan baharu yang dicerakinkan oleh DBP pada tahun lalu ialah swafoto (selfie), tular (viral),  hantaran (posting), pesan hantar (drop ship), tanda pagar (hashtag), sohor kini (trending), iklan acah (teaser) dan makanan cekut (finger food). Pada tahun ini, DBP mengeluarkan lagi beberapa perkataan yang dicerakinkan daripada perkataan-perkataan yang telah wujud dalam bahasa melayu dan dimodenkan dengan perkembangan istilah moden iaitu Tunafoto (Photobomb), Swafoto Maut (Killfie), meridap (nap) dan kata pikat (pickup-line).

Malangnya, perkataan tunafoto yang disenaraikan oleh DBP sebagai gambar foto yang terganggu atau rosak disebabkan suatu yang tidak dijangka semasa mengambil foto, disalahertikan sebagai Ikan Tuna dan perkataan tersebut juga dijadikan bahan gurauan oleh Page Picisan di Facebook. Sedangkan perkataan tuna dalam bahasa melayu telah lama digunakan dalam karya-karya kesusasteraan melayu lama. Keindahan bahasa melayu melalui sastera lama memang tidak dapat disangkal lagi dan seharusnya kita perlu menyokong kebangkitan semula (revival) perkataan-perkataan melayu klasik ini dalam penggunaan seharian untuk menjadi suatu strata bahasa yang menarik.

Bahasa Melayu bukanlah bahasa picisan, sejak zaman-berzaman bahasa melayu berkembang selari dengan kemajuan dunia dan bahasa melayu pernah menjadi bahasa perhubungan dalam dunia maritim, bahasa pemersatu di antara 14,000 gugusan kepulauan Hindia Timur Belanda dan salah satu bahasa yang digunakan di Kota Suci Mekah Al-Mukarramah. Betapa global dan tingginya nilai sebuah bahasa yang kelima teramai penuturnya di dunia ini.

Bahasa melayu ialah bahasa yang berprestij. Tindakan memperlekehkan dan memberikan dwistandard bahasa kepada bahasa melayu adalah suatu tindakan yang tidak patut. Sejak British menjajah kita, bahasa inggeris diangkat menjadi bahasa rasmi Syarikat Hindia Timur British dan bahasa kedua di Tanah Melayu, bukan bahasa rasmi Tanah Melayu. Untuk perhubungan dengan kerajaan-kerajaan yang sangat banyak di seluruh kepulauan melayu, British dan koloni-koloni Eropah yang lain perlu menulis dalam bahasa melayu dan dibalas dalam bahasa melayu klasik yang tinggi nilai kesusasteraannya. Semasa Perang antara British dan Empayar Perancis (Di Bawah Napoleon), Belanda secara rasminya telah diserap ke dalam Empayar Perancis menyebabkan seluruh kepulauan Hindia Timur Belanda menjadi sebahagian daripada milik Perancis. Kelonggaran Perancis mentadbir Hindia Timur Belanda menyebabkan British dapat menakluki seluruh Kepulauan tersebut dan pada Tahun 1811 dengan menduduki Batavia (Betawi atau Jakarta). Yang paling menghairankan, British menulis Perisytiharan Pendudukan dalam Bahasa Melayu, bukan Bahasa Inggeris, bukan Bahasa Sunda ataupun Bahasa Belanda. Sir Stamford Raffles ketika itu menggunakan bahasa melayu sebagai bahasa untuk menukilkan perisytiharan tersebut kerana Bahasa Melayu telah menjadi Lingua Franca di Kepulauan Melayu di masa itu.

Seharusnya, kita mempertahankan bahasa kita dan meletakkan ia di suatu takat tertinggi dalam penggunaannya dan sebagai bahasa yang paling mudah berasimilasi dengan bahasa lain. Bahasa Melayu juga pernah menjadi bahasa terpenting dalam penyebaran Agama Hindu-Buddha semasa trend agama tersebut di seluruh bahagian timur bumi, menerusi trend Selatanisasi yang dipopularkan oleh Tamadun Gupta. Kebanyakan Biksu-biksu Buddha yang merentasi Kepulauan Sriwijaya pasti mempelajari bahasa tempatan (semestinya bahasa melayu) demi mendalami ajaran Buddha kerana ajaran Buddha banyak tertulis dalam bahasa melayu ketika itu.

Bahasa Melayu juga telah berkembang dan mencapai kemuncak prestijnya semasa Zaman Kesultanan Melayu Melaka sehingga kurun ke-19M, dengan mengharungi zaman klasiknya yang tersendiri. Bahasa Melayu Klasik merupakan sebuah bahasa yang sangat bermutu tinggi. Ia sezaman dengan Era Romantik British dan Era Romantik Melayu ini juga sangat bermutu tinggi dengan kehalusan bahasa dan ketinggian nilai dalam bahasa melayu yang digunakan di zaman itu.

Menurut Encyclopedia.com, Classical Language is: “A prestigious, often ancient language, such as LATIN or SANSKRIT, or a variety of a language, such as classical GREEK. Such a language is usually learned formally, is often a yardstick against which other languages are measured, and may be a norm in terms of which they are described. Classical languages are often contrasted with VERNACULAR languages, in a relationship of ‘high’ to ‘low’. They have traditionally provided models for successor or dependent languages, especially for styles of verse and prose, literary genres, grammatical descriptions, pronouncements on usage, and philosophical and other texts. They have a body of literature, usually preserved in manuscript form and organized into a canon which may be scriptural (as with Sanskrit and Arabic), secular or secularized (as with classical Greek), or a mixture of these (as with Latin). The evaluation is often historical, made by later generations, and in many instances a certain period in the history of such a language has been regarded as a golden age.”

Bahasa Melayu Klasik juga mempunyai nilai kesusasteraan tersendiri yang menarik, ada perbezaan dengan bahasa vernakular melayu, ada keunikan dalam struktur bahasa dan keindahan nilai estetika, malahan zaman keemasan Bahasa Melayu Klasik bukan hanya di zaman Kesultanan Melayu Melaka, malahan semasa kehadiran imperialis barat, karya-karya dalam bahasa melayu klasik terus dihasilkan dan kini lebih 12,000 manuskrip melayu yang dikesan berada di seluruh pelusuk dunia, menanti diterjemahkan dengan meluasnya.

Bahasa Melayu seharusnya dibiarkan mandiri dalam pembelajaran Sains dan Matematik, seperti Bahasa Melayu yang digunakan dalam Kitab-kitab pengajian Agama di Tanah Melayu suatu masa dahulu. Bahan-bahan rujukan Berbahasa Melayu perlu lebih banyak dihasilkan atau diterjemahkan kerana ia dapat memudahkan negara kita memperkembangkan lagi teknologi kita, seperti yang berlaku sepanjang zaman kegemilangan tamadun melayu di zaman pertengahan dahulu. Pada pendapat saya, tindakan memperkecilkan kebolehan Bahasa Melayu dalam Sains dan Teknologi adalah suatu perkara yang amat mendukacitakan. Setelah lebih kurang 10 tahun perlaksanaan PPSMI dan MBMMBI, hari ini kita dapat lihat lahirnya generasi-generasi bukan melayu dan melayu liberal yang mempersendakan bahasa melayu dan memperlekehkan usaha bahasa melayu sebagai bahasa ilmu. Generasi kini mungkin tidak tahu akan betapa sukarnya kita keluar dari saka-saka penjajah apabila Bahasa Melayu masih lagi tidak digunakan sebagai bahasa ilmu di era 60-an. Lalu, Penyata Rahman Talib yang disemak pada Tahun 1961 berjaya mengangkat kembali Bahasa Melayu sebagai Bahasa Ilmu secara keseluruhan, selaras dengan Bahasa Melayu sebagai Bahasa Kebangsaan. Seharusnya, kita mempertahankan Bahasa Melayu sebagai bahasa berprestij tinggi dan meletakkannya setaraf dengan bahasa dunia lain seperti Bahasa Inggeris, Bahasa Cina, Bahasa Arab, Bahasa Perancis dan Bahasa Sepanyol.

Sempena Bulan Bahasa, marilah kita memartabatkan penggunaan bahasa melayu di tahap tertinggi dengan menggunakan istilah Bahasa Melayu yang betul dalam setiap hantaran kita di muka buku, blog, laman sosial yang lain dan penggunaan seharian kita. Jadikan ia suatu amalan. Sesungguhnya Bahasa Melambangkan Bangsa. Rosak Bahasa, rosaklah Bangsa. Sekian dulu, salam sayang dari saya.

Tanda Pagar: #Bahasa Jiwa Bangsa.